**Informatīvais ziņojums “Par uzņēmējdarbības riska valsts nodevas sadalījumu 2017.–2019.gadam”**

# A. Faktiskā situācija ar uzņēmējdarbības riska valsts nodevas līdzekļiem 2011.–2015.gadam

## I. Informatīvā ziņojuma izstrādes nepieciešamības pamatojums

Ministru kabineta 2015.gada 16.jūnija sēdē tika izskatīts tieslietu ministra iesniegtais informatīvais ziņojums “Par uzņēmējdarbības riska valsts nodevas apmēru 2016.–2018.gadam” (turpmāk – informatīvais ziņojums par 2016.–2018.gadu). Saskaņā ar informatīvajā ziņojumā par 2016.–2018.gadu sniegto informāciju Ministru kabineta 2015.gada 16.jūnija sēdē (prot. Nr.29, 69.§) tika nolemts, ka uzņēmējdarbības riska valsts nodeva (turpmāk – URVN), ko aprēķina par katru darbinieku, ar kuru nodibinātas darba tiesiskās attiecības, 2016., 2017. un 2018.gadā būs 0,36 *euro* mēnesī, un tās ieņēmumi tiks izmantoti divu budžeta apakšprogrammu izdevumu segšanai – 06.04.00 “Darbinieku prasījumu garantiju fonds” un 06.03.00 “Maksātnespējas procesu pārvaldība” (2016.gadā attiecīgi 96% no URVN ieņēmumiem tiek novirzīti valsts budžeta apakšprogrammai 06.04.00 “Darbinieku prasījumu garantiju fonds” un 4% – 06.03.00 “Maksātnespējas procesu pārvaldība”).

2016.gada 6.aprīlī Ārvalstu investoru padome Latvijā prezentēja sadarbībā ar auditorkompāniju Deloitte Latvia veikto pētījumu “Ļaunprātīga maksātnespējas procesa riski Latvijā”, kurā tika konstatēts, ka maksātnespējas process bieži vien tiek izmantots pretēji tā mērķim, tādējādi nodarot ievērojamu kaitējumu tautsaimniecībai. Vienlaikus attiecīgajā pētījumā, kā arī Saeimas Juridiskās komisijas Tiesu politikas apakškomisijas 2016.gada 3.jūnija sēdē un Maksātnespējas jautājumu konsultatīvās padomes 2016.gada 13.jūnija sēdē tika atzīts, ka šobrīd nozarē ir izveidojusies kritiska situācija, kurai nepieiciešams rast gan īstermiņa, gan vidēja termiņa, gan ilgtermiņa risinājumu. Minētajā pētījumā ir norādīts, ka situācijas uzlabošanai nepieciešams paaugstināt Maksātnespējas administrācijas darba efektivitāti, tostarp palielinot nodarbināto algu, jo darbinieku motivācija un kompetence ir būtiski cilvēkresursu kapacitātes spirināšanas elementi. Turpretī šobrīd ir izveidojusies situācija, ka zema atalgojuma dēļ Maksātnespējas administrācija nav spējīga nodrošināt kompetentu darbinieku piesaisti un noturēšanu, kā rezultātā ir apdraudēta maksātnespējas procesa uzraudzības kvalitāte.

Ievērojot minēto, šajā ziņojumā ir atspoguļoti īstermiņa un vidēja termiņa finanšu risinājumi Maksātnespējas administrācijas kapacitātes stiprināšanai (tostarp, nodarbināto algas palielināšana un informācijas sistēmu, kas samazinātu manuālā darba veikšanu un paātrinātu dokumentu apriti un izsekojamību, attīstība), palielinot valsts budžeta apakšprogrammai 06.03.00 “Maksātnespējas procesu pārvaldība” novirzāmo URVN daļu.

Lai nodrošinātu, ka jautājums par Maksātnespējas administrācijas kapacitātes stiprināšanu tiek risināts nekavējoties, nepieciešams pārskatīt informatīvajā ziņojumā par 2016.–2018.gadu paredzēto URVN ieņēmumu procentuālo sadalījumu starp apakšprogrammām 2016.gadā.

Savukārt vidējā termiņā nepieciešams izvērtēt un ieplānot URVN ieņēmumus un izdevumus periodam no 2017. līdz 2019.gadam, palielinot valsts budžeta apakšprogrammai 06.03.00 “Maksātnespējas procesu pārvaldība” novirzāmo URVN daļu.

# II. Pārskats par URVN līdzekļiem 2011.–2015.gadā un 2016.gada plānotais budžets

Lai dati par URVN līdzekļiem līdz 2014.gadam būtu salīdzināmi, informatīvajā ziņojumā dati par URVN līdzekļiem attiecīgajā laika periodā ir konvertēti no latiem uz *euro* – atbilstoši Eiropas Savienības Padomes noteiktajam kursam 1 *euro* ir 0,702804 lati.

URVN Latvijā tika ieviesta 2003.gadā. Sākot ar 2006.gadu URVN likme ir 0,36 *euro* mēnesī par vienu darbinieku. Laika periodā no 2011. līdz 2015.gadam faktiskie URVN ienākumi ir bijuši 14 793 195 *euro* apmērā (skatīt 1.tabulu).

1.tabula

**Faktiski iekasētā URVN par laika posmu no 2011.gada līdz 2015.gadam, *euro***

|  |  |  |  |  |
| --- | --- | --- | --- | --- |
| **Gads** | **URVN likme mēnesī par vienu strādājošo** | **Visa faktiski iekasētā URVN attiecīgajā gadā** | **DPGF\* novirzītā URVN daļa attiecīgajā gadā** | **% no kopējās iekasētās URVN, kas novirzīts DPGF** |
| 2011.gads | 0,36 | 2 814 467 | 2 195 285 | 78 |
| 2012.gads | 0,36 | 2 881 222 | 2 368 407 | 82 |
| 2013.gads | 0,36 | 3 010 903 | 2 579 773 | 86 |
| 2014.gads | 0,36 | 3 049 463 | 2 726 825 | 89 |
| 2015.gads | 0,36 | 3 037 140 | 2 771 876 | 91 |
| **Kopā** |  | **14 793 195** | **12 642 166** | 85 |

DPGF\* – darbinieku prasījumu garantiju fonds

Norādītajā laika periodā no kopējās iekasētās URVN darbinieku prasījumu garantiju fondam tikuši novirzīti 12 642 166 *euro* jeb 85%.

2.tabulā atspoguļots, kā veidojušies darbinieku prasījumu garantiju fonda ieņēmumi (URVN un atgūtie līdzekļi) un izdevumi, kā arī darbinieku prasījumu garantiju fonda atlikums gadu griezumā.

2.tabula

**Darbinieku prasījumu garantiju fonda ieņēmumi, izdevumi, atlikums un URVN apmērs par laika posmu no 2011.gada līdz 2015.gadam, *euro***

|  |  |  |  |  |
| --- | --- | --- | --- | --- |
| **Gads** | **Ieņēmumi (URVN daļa un atgūtie līdz.)** | **Izdevumi** | **Atlikums** | **URVNapmērs un tā normatīvais pamatojums** |
| 2011.gads | 2 345 436 | 2 360 680 | 624 601 | 0,36 *euro*; Ministru kabineta 2010.gada 28.decembra noteikumi Nr.1212 |
| 2012.gads | 2 561 074 | 1 454 248 | 1 731 427 | 0,36 *euro*; Ministru kabineta 2011.gada 22.novembra noteikumi Nr.901 |
| 2013.gads | 3 355 307 | 1 049 522 | 4 037 212 | 0,36 *euro*; Ministru kabineta 2012.gada 9.oktobra noteikumi Nr.700 |
| 2014.gads | 2 887 597 | 2 663 441 | 4 261 369 | 0,36 *euro*; Ministru kabineta 2013.gada 5.novembra noteikumi Nr.1249 |
| 2015.gads | 4 212 428 | 1 159 057 | 7 314 740 | 0,36 *euro*; Ministru kabineta 2014.gada 9.decembra noteikumi Nr.751 |

Saskaņā ar 3.tabulā atspoguļoto informāciju 2011. un 2015.gadā URVN ieņēmumu sadalījums plānots trīs valsts budžeta apakšprogrammām:

* 06.04.00 “Darbinieku prasījumu garantiju fonds” (līdz 2014.gadam – 35.02.00 “Darbinieku prasījumu garantiju fonds”);
* 06.03.00 “Maksātnespējas procesa izmaksas” (līdz 2014.gadam – 35.03.00 “Maksātnespējas procesa izmaksas”);
* 06.03.00 “Maksātnespējas procesu pārvaldība” (līdz 2014.gadam – 35.01.00 “Maksātnespējas administrācija”).

Tomēr faktiski 2011.gadā visi URVN ieņēmumi tikuši novirzīti tikai divu valsts budžeta apakšprogrammu, proti, 35.02.00 “Darbinieku prasījumu garantiju fonds” un 35.03.00 “Maksātnespējas procesa izmaksas” segšanai. Valsts budžeta apakšprogrammai 35.01.00 “Maksātnespējas administrācija” 2011.gadā līdzekļi no URVN ieņēmumiem netika novirzīti (plānots 176 621 *euro*, faktiski nav novirzīti).

No 2012. līdz 2014.gadam URVN līdzekļu novirzīšana valsts budžeta apakšprogrammai 35.01.00 „Maksātnespējas administrācija” netika paredzēta.

Līdz ar to laika periodā no 2011. līdz 2014.gadam valsts budžeta apakšprogramma “35.01.00 Maksātnespējas administrācija” pilnībā tika finansēta no valsts budžeta, minētajai apakšprogrammai piešķirot dotāciju. Sākot ar 2015.gadu, valsts budžeta apakšprogrammas “06.03.00 Maksātnespējas procesa pārvaldība” (līdz 2014.gadam – “35.01.00 Maksātnespējas administrācija”) daļējai finansēšanai atkal tiek novirzīta daļa no URVN ieņēmumiem.

3.tabula

**URVN plānoto un faktisko ieņēmumu sadalījums pa apakšprogrammām 2011. – 2015.gadā, *euro***

|  |  |  |  |  |  |
| --- | --- | --- | --- | --- | --- |
| URVN ieņēmumu sadalījums **(plāns)** | **2011.gads** | **2012.gads** | **2013.gads** | **2014.gads** | **2015.gads** |
| DPGF\* | 2 799 423 | 3 238 991 | 2 458 096 | 2 612 815 | 2 717 158 |
| MPI\*\* | 800 792 | 537 846 | 431 130 | 322 638 | 134 789 |
| MNA\*\*\* | 176 621 |  |  |  | 130 475 |
| URVN kopā | 3 776 837 | 3 776 837 | 2 889 227 | 2 935 453 | 2 982 422 |
| Darbinieku skaits, par kuriem maksāta URVN (vidēji mēnesī) | 884 792 | 758 792 | 676 853 | 687 683 | 698 686 |
| URVN ieņēmumu sadalījums **(fakts)** | **2011.gads** | **2012.gads** | **2013.gads** | **2014.gads** | **2015.gads** |
| DPGF\* | 2 195 285 | 2 368 407 | 2 579 773 | 2 726 825 | 2 771 876 |
| MPI\*\* | 619 183 | 512 814 | 431 130 | 322 638 | 134 789 |
| MNA\*\*\* | - | - | - | - | 130 475 |
| URVN kopā | 2 814 467 | 2 881 222 | 3 010 903 | 3 049 463 | 3 037 140 |
| Darbinieku skaits, par kuriem maksāta URVN (vidēji mēnesī) | 656 349 | 674 978 | 705 358 | 698 489 | 696 295 |

DPGF\*– darbinieku prasījumu garantiju fonds

MPI\*\*– maksātnespējas procesa izmaksas (izdevumi un administratora atlīdzība)

MNA\*\*\* – Maksātnespējas administrācija

Līdz 2015.gada 31.decembrim no URVN ienākumiem saskaņā ar normatīvo regulējumu sedza:

* darbinieku prasījumus;
* juridiskās personas maksātnespējas procesa izmaksas tajos maksātnespējas procesos, kas uzsākti līdz 2010.gada 31.oktobrim;
* maksātnespējas procesa administratora atlīdzību 6,40 *euro* par katra darbinieka prasījumu apmierināšanu;
* juridiskās personas maksātnespējas procesa depozītu, ja darbinieks atbrīvots no depozīta iemaksas (Satversmes tiesas 2012.gada 20.aprīļa spriedums lietā Nr.2011-16-01, saskaņā ar Maksātnespējas likuma grozījumiem, kas stājās spēkā [2015.](http://likumi.lv/ta/id/214590-maksatnespejas-likums/redakcijas-datums/2015/01/01)gada 1.martā).

Šajā nodaļā apkopotie dati un izdarītie secinājumi ir ņemti par pamatu, plānojot URVN ieņēmumus un izdevumus laika periodam no 2017. līdz 2019.gadam.

Vienlaikus, plānojot URVN izdevumus laika periodam no 2017. līdz 2019.gadam, tiek ņemts vērā, ka likumprojektā “Likvidācijas kā piespiedu ietekmēšanas līdzekļa izpildes likums” (*Nr.323/Lp12*) ir paredzēts, ka tad, ja likvidējamās juridiskās personas līdzekļi nav pietiekami, lai segtu maksātnespējas procesa izmaksas, tās sedz no URVN līdzekļiem, kuri piešķirti juridiskās personas maksātnespējas procesa izmaksu segšanai.

## 1. Budžeta apakšprogramma 06.05.00 „Maksātnespējas procesa izmaksas” (līdz 2014.gadam – 35.03.00 „Maksātnespējas procesa izmaksas”)

### 1.1. Budžeta apakšprogrammas „Maksātnespējas procesa izmaksas” mērķis

Budžeta apakšprogrammas 06.05.00 „Maksātnespējas procesa izmaksas” (līdz 2014.gadam – 35.03.00 „Maksātnespējas procesa izmaksas”) (turpmāk – budžeta apakšprogramma „Maksātnespējas procesa izmaksas”) ietvaros Maksātnespējas administrācijas galvenais darbības mērķis ir nodrošināt finansējumu maksātnespējas procesa izmaksu segšanai maksātnespējīgajiem parādniekiem, kuriem nav aktīvu un kuru maksātnespēja ir pasludināta līdz 2010.gada 31.oktobrim.

Maksātnespējas procesa izmaksu segšanu nodrošina Maksātnespējas administrācija, mērķa grupa ir maksātnespējas procesa administratori (turpmāk – administrators).

### 1.2. Maksātnespējas procesa izmaksu segšana 2011.–2015.gadā

Budžeta apakšprogrammas „Maksātnespējas procesa izmaksas” (maksātnespējas procesa administratoru atlīdzība un maksātnespējas procesa izdevumi) faktiskie ieņēmumi, izdevumi un atlikums par laika posmu no 2011.gada līdz 2015.gadam ir atspoguļoti 4.tabulā.

4.tabula

**Budžeta apakšprogrammas „Maksātnespējas procesa izmaksas” (maksātnespējas procesa administratoru atlīdzība unmaksātnespējas procesa izdevumi) faktiskie ieņēmumi, izdevumi un atlikums par laika posmu no 2011.gada līdz 2015.gadam, *euro***

|  |  |  |  |  |  |
| --- | --- | --- | --- | --- | --- |
| **Budžeta apakšprogrammas „Maksātnespējas procesa izmaksas” ieņēmumu un izdevumu veids** | **2011.gads** | **2012.gads** | **2013.gads** | **2014.gads** | **2015.gads** |
| **Ieņēmumi – kopā:** | **644 130** | **523 844** | **454 753** | **331 827** | **146 606** |
| URVN daļa | 619 183 | 512 814 | 431 130 | 322 638 | 134 789 |
| Atgūtie līdzekļi maksātnespējas procesā | 24 947 | 20 030 | 23 623 | 9 189 | 11 817 |
| **Izdevumi kopā:** | **592 520** | **336 859** | **192 375** | **114 181** | **77 860** |
| Budžeta apakšprogrammas „Maksātnespējas procesa izmaksas”izdevumi | 592 520 | 336 859 | 192 375 | 114 181 | 77 860 |
| Atlikums uz attiecīgā gada 31.decembri | 153 235 | 349 220 | 611 597 | 829 243 | 897 989 |

Salīdzinot faktiskos izdevumus maksātnespējas procesu izmaksu segšanai, ir vērojams būtisks samazinājums. Samazinājums ir saistīts ar to, ka 2010.gada 1.novembrī stājās spēkā jaunais Maksātnespējas likums, kurš paredzēja jaunu maksātnespējas procesa finansēšanas modeli – depozītu divu maksātnespējas procesa pieteikuma iesniegšanas brīdī valstī noteikto minimālo mēnešalgu apmērā, kuru pieteikuma iesniedzējs iemaksā speciālā Maksātnespējas administrācijas deponēto līdzekļu kontā Valsts kasē. Līdz ar to Maksātnespējas administrācija sedz maksātnespējas procesa izmaksas (maksātnespējas procesa izdevumus un maksātnespējas procesa administratora atlīdzību) no Maksātnespējas administrācijai šiem mērķiem piešķirtajiem līdzekļiem tikai tajos maksātnespējas procesos, kas uzsākti līdz 2010.gada 31.oktobrim.

Lai gan, sākot no 2008.gada līdz 2012.gadam, administratora atlīdzības par darbinieku prasījumu apmierināšanu kopējā summa strauji auga (2008.gadā – 13 *euro* gadā, 2012.gadā – 5 788 *euro* gadā), ar 2013.gadu tā ir samazinājusies (skatīt 5.tabulu), jo no budžeta apakšprogrammas „Maksātnespējas procesa izmaksas” atlīdzību par darbinieku prasījumu iesniegšanu administratoram maksā tikai tajos maksātnespējas procesos, kas pasludināti līdz 2011.gada 31.decembrim. Savukārt saskaņā ar 2011.gada 15.decembra grozījumiem likumā „Par darbinieku aizsardzību darba devēja maksātnespējas gadījumā”, kas stājās spēkā 2012.gada 1.janvārī, administratora atlīdzība par darbinieku prasījumu iesniegšanu tiek maksāta no darbinieku prasījumu garantiju fonda apakšprogrammas. Administratora atlīdzība par darbinieku prasījumu iesniegšanu 2013.gadā sastādīja 1 306 *euro,* 2014.gadā 1 312 *euro* un 2015.gadā 2 010 *euro* (skatīt 8.tabulu).

5.tabula

**Maksātnespējas procesa izmaksu faktiskā izpilde par laika posmu no 2011.gada līdz 2015.gadam**

|  |  |  |  |  |  |
| --- | --- | --- | --- | --- | --- |
|  | **2011** | **2012** | **2013** | **2014** | **2015** |
| 1. Uzņēmumu skaits, kuros segti maksātnespējas procesa izdevumi | 409 | 84 | 44 | 19 | 10 |
| 2. Veiktās izmaksas (izdevumiem), *euro* | 59 937 | 12 719 | 6 340 | 2 804 | 1 636 |
| 3. Vidējā izmaksātā summa vienam uzņēmumam, *euro* | 147 | 151 | 144 | 148 | 164 |
| 4. Maksātnespējas procesa administratoru atlīdzību skaits | 978 | 609 | 379 | 213 | 146 |
| 5. Veiktās izmaksas (atlīdzībām), *euro* | 528 588 | 318 352 | 183 701 | 104 874 | 71 476 |
| 6. Vidējā izmaksātā summa vienam administratoram,*euro* | 540 | 523 | 485 | 492 | 490 |
| 7. Administratora atlīdzība par kopējo darbinieku skaitu (par vienu nodarbināto – 6,40 *euro*), kuriem segti darbinieku prasījumi no darbinieku prasījumu garantiju fonda, *euro* | 3 995 | 5 788 | 2 334 | 3 088 | 1 690 |
| 8. Juridiskās personas maksātnespējas procesa depozīts, ja darbinieks atbrīvots no depozīta iemaksas (Satversmes tiesas spriedums), skaits gadā | - | - | - | 6 | 5 |
| 9. Juridiskās personas maksātnespējas procesa depozīts, ja darbinieks atbrīvots no depozīta iemaksas (Satversmes tiesas spriedums), summa gadā, *euro* | - | - | - | 3 415 | 3 058 |
| **Izmaksātā summa, *euro* (2+5+7+9)** | **592 520** | **336 859** | **192 375** | **114 181** | **77 860** |

Tāpat no apakšprogrammas „Maksātnespējas procesa izmaksas” tiek segts juridiskās personas maksātnespējas procesa depozīts, ja darbinieks atbrīvots no depozīta iemaksas (Satversmes tiesas [2012.](http://likumi.lv/ta/id/246874-par-maksatnespejas-likuma-62-panta-pirmas-dalas-un-civilprocesa-likuma-363-2-panta-otras-dalas-normu-ciktal-tas-neparedz-tiesas...)gada 20.aprīļa sprieduma lietā Nr.2011-16-01 izpilde, tiek nodrošināta ar Maksātnespējas likuma grozījumiem, kas stājās spēkā [2015.](http://likumi.lv/ta/id/214590-maksatnespejas-likums/redakcijas-datums/2015/01/01)gada 1.martā) – pirmo reizi šādi maksājumi tika veikti 2014.gadā sešos maksātnespējas procesos. Savukārt 2015.gadā bija pieci šādi gadījumi.

Uz 2016.gada 1.janvāri ir 271 maksātnespējas process, kuros, iespējams, Maksātnespējas administrācijai būs jāsedz maksātnespējas procesa izmaksas, tai skaitā:

* 28 maksātnespējas procesi, kas pasludināti saskaņā ar 1996.gada 12.septembra likumu „Par uzņēmumu un uzņēmējsabiedrību maksātnespēju” (turpmāk – vecie procesi);
* 243 maksātnespējas procesi, kas pasludināti saskaņā ar Maksātnespējas likumu, kas bija spēkā līdz 2010.gada 31.oktobrim (turpmāk – vidējie procesi).

Maksātnespējas procesu skaits, kuri Maksātnespējas administrācijai būs jāfinansē no valsts līdzekļiem, nepalielināsies, bet attiecībā uz šo 271 procesu ir jāņem vērā varbūtība, ka tajos tiks lūgta izmaksu segšana.

Laika periodā no 2012.gada 15.maija, kad šo procesu skaits bija 2 731, līdz 2016.gada 1.janvārim, kad šo procesu skaits bija 271, maksātnespējas procesu skaits ir būtiski samazinājies (skatīt 6.tabulu) – apmēram par 90 procentiem, taču jāņem vērā, ka lielākā daļa procesu, kas palikuši, ir vidējie procesi, kas pasludināti saskaņā ar Maksātnespējas likumu, kas bija spēkā līdz 2010.gada 31.oktobrim, taču šis likums precīzi nenoteica ātra un efektīva maksātnespējas procesa kritērijus, kā arī daudzos šajos procesos norisinās ilgstošas tiesvedības.

6.tabula

**Maksātnespējas procesu, kuros Maksātnespējas administrācijai ir jāsedz izmaksas, skaits noteiktos datumos\***

|  |  |  |  |
| --- | --- | --- | --- |
| **Datums\*** | **Vecie procesi** | **Vidējie procesi** | **Kopā** |
| 15.05.2012. | 372 | 2 359 | 2 731 |
| 25.04.2013. | 206 | 1 706 | 1 912 |
| 10.02.2014. | 130 | 1 292 | 1 422 |
| 01.01.2015. | 78 | 1 016 | 1 094 |
| 01.01.2016. | 28 | 243 | 271 |

\* informācija pieejama par norādītajiem datumiem. Sākot no 2015.gada 1.janvāra, dati uz pirmo gada dienu tiks fiksēti, jo Maksātnespējas administrācijai ir jānorāda šo procesu samazinājuma progress kā viens no iestādes darbības rezultatīvajiem rādītājiem.

### 

### 1.3. Maksātnespējas procesa izmaksu 2016.gada plānotais budžets

Likumā „Par valsts budžetu 2016.gadam” apakšprogrammu „Maksātnespējas procesa izmaksas” veido plānotie ieņēmumi no atgūtajiem līdzekļiem 4 000 *euro* un izdevumi 97 720 *euro* apmērā (skatīt 7.tabulu), starpība 93 720 *euro* apmērā tiek segta no iepriekšējo gadu atlikuma. 2016.gada plānotie ieņēmumi un izdevumi 97 720 *euro* apmērā atbilst informatīvajam ziņojumam par 2016.–2018.gadu un bāzes izdevumiem.

7.tabula

**Plānotie ieņēmumi un izdevumi maksātnespējas procesa izmaksām 2016.gadā**

|  |  |
| --- | --- |
|  | **2016.gads** |
| 1. **Ieņēmumi** | **4 000** |
| 1. **Izdevumi – kopā (4+6+7+8)** | **97 720** |
| 1. Maksātnespējas procesa izdevumu segšana, komersantu skaits | 17 |
| 1. Summa maksātnespējas procesa izdevumiem gadā, *euro* | 2 414 |
| 1. Maksātnespējas procesa administratoru atlīdzība segšana, komersantu skaits | 154 |
| 1. Summa administratoru atlīdzībai gadā, *euro* | 87 626 |
| 1. Administratora atlīdzība par darbinieku prasījumu iesniegšanu | 3 360 |
| 1. Depozīts | 4 320 |
| 1. **Finansēšana no uzkrātā iepriekšējo gadu atlikuma** | **93 720** |

## 

## 2. Budžeta apakšprogramma 06.03.00 „Maksātnespējas procesu pārvaldība” (līdz 2014.gadam – 35.01.00 „Maksātnespējas administrācija”)

### 

### 2.1. Budžeta apakšprogrammas „Maksātnespējas procesu pārvaldība” mērķis

Budžeta apakšprogrammas 06.03.00 „Maksātnespējas procesu pārvaldība” (līdz 2014.gadam – 35.01.00 „Maksātnespējas administrācija”) (turpmāk– budžeta apakšprogramma „Maksātnespējas procesa pārvaldība”) ietvaros Maksātnespējas administrācijas galvenais darbības mērķis ir nodrošināt likumīgu, efektīvu un pārskatāmu maksātnespējas un tiesiskās aizsardzības procesa norises gaitu un aizsargāt kreditoru kopuma intereses parādnieka ierobežotas maksātspējas vai maksātnespējas gadījumā.

### 

### 2.2. Budžeta apakšprogrammas „Maksātnespējas procesu pārvaldība” finansēšana no URVN iepriekšējos gados

Ieviešot URVN Latvijā no 2003.gada, jau sākotnēji tās ieņēmumi tika paredzēti ne tikai darbinieku prasījumu garantiju fonda finansēšanai, bet arī citiem ar maksātnespējas procesu saistītiem mērķiem. Darbinieku prasījumu garantiju fonds un maksātnespējas procesa izmaksas ir tikušas finansētas no URVN ieņēmumiem no 2003.gada līdz pat 2015.gadam, un darbinieku prasījumu garantiju fondu ir plānots finansēt arī 2016.gadā un turpmākajos gados. Darbinieku prasījumu garantiju fondam URVN ieņēmumi visus gadus attiecīgajā gadā plānotajā apmērā tika piešķirti tiešā veidā, savukārt maksātnespējas procesa izmaksās no 2003. līdz 2007.gadam URVN ieņēmumi tika novirzīti kā dotācija no vispārējiem ieņēmumiem attiecīgajā budžeta apakšprogrammā, bet sākot no 2008.gada tieši no URVN ieņēmumiem. Sākot no 2016.gada saskaņā ar informatīvo ziņojumu par 2016.–2018.gadu, maksātnespējas procesa izmaksas no URVN vairs netiek finansētas.

No URVN ieņēmumiem kā dotācija no vispārējiem ieņēmumiem attiecīgajā budžeta apakšprogrammā iepriekšējos gados tika finansēti:

* Valsts ieņēmumu dienests 2003.–2007.gads;
* Tieslietu ministrija 2004.–2008.gads;
* Maksātnespējas administrācija 2003.–2011.gads.

Attiecībā uz Maksātnespējas administrācijas daļējo finansēšanu no URVN ieņēmumiem no 2003. līdz 2011.gadam jānorāda turpmākais.

No 2003. līdz 2008.gadam attiecīgajā budžeta apakšprogrammā URVN ieņēmumi tika iekasēti plānotajā apmērā, bet, sākot no 2009.gada, situācija pasliktinājās. Proti, 2009.gadā no plānotajiem 668 603 *euro* no URVN ieņēmumiem Maksātnespējas administrācijai tika novirzīti 1,5% no plānotās summas, jeb 9 954 *euro*. 2010.gadā no plānotajiem 341 604 *euro* no URVN ieņēmumiem Maksātnespējas administrācijai novirzīti 7% no plānotās summas jeb 24 250 *euro*, savukārt 2011.gadā plānotie līdzekļi no URVN ieņēmumiem 176 621 *euro* apmērā novirzīti netika.

No 2012. līdz 2014.gadam budžeta apakšprogramma “Maksātnespējas procesa pārvaldība” pilnībā tika finansēta no valsts budžeta, minētajai apakšprogrammai piešķirot dotāciju no vispārējiem ieņēmumiem. Sākot no 2015.gada daļa no URVN ieņēmumiem (4 procenti) tieši tiek novirzīti budžeta apakšprogrammas „Maksātnespējas procesa pārvaldība” daļējai finansēšanai.

### 2.3. Budžeta apakšprogrammas „Maksātnespējas procesu pārvaldība” daļēja finansēšana no URVN 2016.gadā

Pamatojoties uz grozījumiem Maksātnespējas likumā, Maksātnespējas administrācijai no 2015.gada tika noteiktas papildu funkcijas, kuru nodrošināšanai bija nepieciešams papildus piesaistīt sešus nodarbinātos. Ņemot vērā valsts budžeta finansiālās iespējas papildu valsts budžeta līdzekļus nebija iespējams piešķirt un bija nepieciešams meklēt citu finansēšanas avotu. Izsverot iespējamos risinājumus, tika nolemts atgriezties pie URVN ieņēmumu sākotnējā sadalījuma (2003.–2011.gads), kad daļa no URVN ieņēmumiem tika novirzīti Maksātnespējas administrācijas finansēšanai tai noteikto funkciju veikšanai, un no 2015.gada daļa URVN ieņēmumu tiek novirzīti Maksātnespējas administrācijai (budžeta apakšprogramma „Maksātnespējas procesu pārvaldība”).

Saskaņā ar informatīvo ziņojumu par 2016.–2018.gadu, 2016.gadā plānoti kopējie URVN ieņēmumi 3 174 259 *euro*: 3 047 734 *euro* apmērā (96 procenti) – budžeta apakšprogrammā 06.04.00 „Darbinieku prasījumu garantiju fonds” un 126 525 *euro* apmērā (4 procenti) – budžeta apakšprogrammā „Maksātnespējas procesu pārvaldība” (Ministru kabineta 2015.gada 8.decembra noteikumi Nr.692 „Noteikumi par uzņēmējdarbības riska valsts nodevas apmēru un darbinieku prasījumu garantiju fondā ieskaitāmās nodevas daļu 2016.gadā”).

## 3. Budžeta apakšprogramma 06.04.00 „Darbinieku prasījumu garantiju fonds” (līdz 2014.gadam - 35.02.00 „Darbinieku prasījumu garantiju fonds”)

### 3.1. Budžeta apakšprogrammas „Darbinieku prasījumu garantiju fonds” mērķis

Budžeta apakšprogrammas 06.04.00 „Darbinieku prasījumu garantiju fonds” (līdz 2014.gadam – 35.02.00 „Darbinieku prasījumu garantiju fonds”) (turpmāk– budžeta apakšprogramma „Darbinieku prasījumu garantiju fonds”) ietvaros Maksātnespējas administrācijas galvenais darbības mērķis ir aizsargāt maksātnespējīgo darba devēju darbinieku intereses, tādējādi mazinot maksātnespējas radītās sociālās sekas.

Darbinieku prasījumu garantiju fonda administrēšanu nodrošina Maksātnespējas administrācija. Mērķa grupa ir ikviens darbinieks, kura darba devējam var pasludināt maksātnespējas procesu. Galvenās plānotās aktivitātes – apmierināt maksātnespējīgo darba devēju darbinieku prasījumus no darbinieku prasījumu garantiju fonda.

Likuma „Par darbinieku aizsardzību darba devēja maksātnespējas gadījumā” (turpmāk – Darbinieku aizsardzības likums) 4.pantā noteikti no darbinieku prasījumu garantiju fonda sedzamo izmaksu veidi:

1) darba samaksa;

2) atlīdzība par ikgadējo apmaksāto atvaļinājumu;

3) atlīdzība par cita veida apmaksātu prombūtni;

4) atlaišanas pabalsts sakarā ar darba tiesisko attiecību izbeigšanos;

5) kaitējuma atlīdzība sakarā ar nelaimes gadījumu darbā vai arodslimību;

6) valsts sociālās apdrošināšanas obligāto iemaksu un iedzīvotāju ienākuma nodokļa maksājumi, kuri saistīti ar iepriekš minētajām izmaksām.

Darbinieku aizsardzības likuma 5. un 5.1 pantā ir noteikti laika periodi, par kādiem tiek apmierināti darbinieku prasījumi. Atbilstoši Darbinieku aizsardzības likuma 5.panta pirmajai daļai no darbinieku prasījumu garantiju fonda līdzekļiem darbinieku prasījumus apmierina šādā apmērā:

1) darba samaksu par pēdējiem trim darba tiesisko attiecību mēnešiem 12 mēnešu periodā pirms darba devēja maksātnespējas gadījuma iestāšanās;

2) atlīdzību par ikgadējo apmaksāto atvaļinājumu, uz kuru tiesības iegūtas 12 mēnešu periodā pirms darba devēja maksātnespējas gadījuma iestāšanās;

3) atlīdzību par cita veida apmaksātu prombūtni pēdējo triju darba tiesisko attiecību mēnešos 12 mēnešu periodā pirms darba devēja maksātnespējas gadījuma iestāšanās;

4) atlaišanas pabalstu Darba likumā noteiktajos gadījumos, uz kuru tiesības iegūtas ne agrāk kā 12 mēnešu periodā pirms darba devēja maksātnespējas gadījuma iestāšanās;

5) kaitējuma atlīdzību par visu nesamaksāto laikposmu;

6) kaitējuma atlīdzības summu par četriem gadiem uz priekšu.

Atbilstoši Darbinieku aizsardzības likuma 5.panta ceturtajai daļai vienam darbiniekam izmaksājamā maksimālā summa no darbinieku prasījumu garantiju fonda līdzekļiem ir piesaistīta valstī noteiktajai minimālajai algai, proti, šā panta pirmās daļas 1., 2., 3. un 4.punktā noteiktos prasījumus un ar tiem saistītos valsts sociālās apdrošināšanas obligāto iemaksu un iedzīvotāju ienākuma nodokļa maksājumus aprēķina, ņemot vērā darba devēja maksātnespējas gadījuma iestāšanās dienā valstī noteikto minimālo mēneša darba algu. Prasījumu aprēķināšanas kārtību nosaka Ministru kabinets.

Darbinieku aizsardzības likuma 5.1 pantā īpaši noteikts no darbinieku prasījumu garantiju fonda līdzekļiem izmaksājamais apmērs personām, kuras ir vai divu gadu periodā pirms darba devēja maksātnespējas gadījuma iestāšanās ir bijušas maksātnespējīgā darba devēja komercsabiedrības, uzņēmuma vai uzņēmējsabiedrības dibinātāji, dalībnieki – kapitāla daļu īpašnieki vai akcionāri, ieguldītāji, biedri, pārvaldes institūciju (izpildinstitūciju) locekļi, kā arī prokūristi ar lēmumu pieņemšanas pilnvarām. Īpašais Darbinieku aizsardzības likuma 5.1 pantā noteiktais regulējums saskaņā ar 2011.gada 15.decembrī veiktajiem grozījumiem pārejas noteikumu 8.punktā attiecas tikai uz maksātnespējas procesiem, kuri pasludināti laika periodā no 2008.gada 1.janvāra līdz 2009.gada 9.jūlijam.

2009.gada 10.jūlijā stājās spēkā Darbinieku aizsardzības likuma grozījumi, nosakot ierobežojumu attiecībā uz garantiju fonda izmaksām vienam darbiniekam. Minētajos grozījumos ietvertais pārejas noteikumu 6. un 7.punkts ar Latvijas Republikas Satversmes tiesas 2011.gada 10.jūnija spriedumu lietā Nr.2010-69-01 (turpmāk – Satversmes tiesas spriedums Nr.2010-69-01), kas stājās spēkā 2011.gada 14.jūnijā, tika atzīti par spēkā neesošiem no pieņemšanas brīža, ciktāl tas attiecas uz personām, kuru darba devējs atzīts par maksātnespējīgu līdz 2009.gada 9.jūlijam. Ņemot vērā minēto spriedumu, 2011.gada 15.decembrī Darbinieku aizsardzības likumā tika veikti grozījumi, kas stājās spēkā 2012.gada 1.janvārī. Saskaņā ar Darbinieku aizsardzības likuma pārejas noteikumu 6.punktu to darbinieku prasījumu apmierināšanai, kuru darba devēja maksātnespējas gadījums iestājies laika periodā no 2009.gada 10.jūlija līdz 2011.gada 31.decembrim, šā likuma 5.panta pirmās daļas 1., 2., 3. un 4.punktā un 5.1panta otrajā daļā paredzētajiem noteikumiem piemēro šādu regulējumu – no darbinieku prasījumu garantiju fonda līdzekļiem darbinieku prasījumus apmierina šādā apmērā:

1) darba samaksu par pēdējiem trim darba tiesisko attiecību mēnešiem 12 mēnešu periodā pirms darba devēja maksātnespējas gadījuma iestāšanās, ja tā aprēķināta atbilstoši normatīvo aktu prasībām un mēnesī nepārsniedz maksātnespējas gadījuma iestāšanās dienā valstī noteikto minimālo mēneša darba algu;

2) atlīdzību par ikgadējo apmaksāto atvaļinājumu, uz kuru tiesības iegūtas 12 mēnešu periodā pirms darba devēja maksātnespējas gadījuma iestāšanās, ja tā aprēķināta atbilstoši normatīvo aktu prasībām, ņemot vērā, ka darba samaksa mēnesī nepārsniedz maksātnespējas gadījuma iestāšanās dienā valstī noteikto minimālo mēneša darba algu;

3) atlīdzību par cita veida apmaksātu prombūtni pēdējo triju darba tiesisko attiecību mēnešos 12 mēnešu periodā pirms darba devēja maksātnespējas gadījuma iestāšanās, ja tā aprēķināta atbilstoši normatīvo aktu prasībām, ņemot vērā, ka darba samaksa mēnesī nepārsniedz maksātnespējas gadījuma iestāšanās dienā valstī noteikto minimālo mēneša darba algu;

4) atlaišanas pabalstu likumā noteiktajā minimālajā apmērā, uz kuru tiesības iegūtas ne agrāk kā 12 mēnešu periodā pirms darba devēja maksātnespējas gadījuma iestāšanās, ja tas aprēķināts atbilstoši normatīvo aktu prasībām, ņemot vērā, ka mēneša vidējā izpeļņa nepārsniedz maksātnespējas gadījuma iestāšanās dienā valstī noteikto minimālo mēneša darba algu.

Savukārt saskaņā ar Darbinieku aizsardzības likuma pārejas noteikumu 7.punktu šā likuma 5.panta pirmās daļas 1., 2., 3. un 4.punktā un 5.1 panta otrajā daļā minēto apmierināmo darbinieku prasījumu, ar tiem saistīto valsts sociālās apdrošināšanas obligāto iemaksu darbinieku daļas un iedzīvotāju ienākuma nodokļa maksājumu kopsumma nepārsniedz četras maksātnespējas gadījuma iestāšanās dienā valstī noteiktās minimālās mēneša darba algas uz vienu darbinieku, ja darba devēja maksātnespējas gadījums iestājies laika periodā no 2009.gada 10.jūlija līdz 2011.gada 31.decembrim.

Saskaņā ar Darbinieku aizsardzības likuma 7.pantu no darbinieku prasījumu garantiju fonda līdzekļiem sedz arī administratora atlīdzību par darbinieku prasījumu iesniegšanu.

### 3.2. Darbinieku prasījumu garantiju fonda izlietojums un tā analīze 2011. – 2015.gadā

2011.gada 1.janvārī darbinieku prasījumu garantiju fonda iepriekšējo gadu atlikums bija 639 845 *euro*. 2011.gadā plānotie ieņēmumi bija 2 799 423 *euro*, bet plānotie izdevumi bija 3 439 266 *euro* (t.sk. 2011.gadā, lai nodrošinātu darbinieku prasījumu apmierināšanu, no iepriekšējo gadu atlikuma papildu plānotajiem tika piešķirti 582 929 *euro*). Starpība starp plānotajiem ieņēmumiem un izdevumiem tika segta no iepriekšējo gadu atlikuma.

Faktiskie 2011.gada ieņēmumi bija 2 345 436 e*uro* (t.sk. URVN 2 195 285 *euro*; atgūtie līdzekļi 150 151 *euro*). Faktiskie 2011.gada izdevumi bija 2 360 680 *euro*. Atlikums darbinieku prasījumu garantiju fondā uz 2012.gada 1.janvāri – 624 601 *euro*. 2011.gada darbinieku prasījumu garantiju fonda izpildes rādītāji ir norādīti par 2011.gadā Maksātnespējas administrācijā iesniegtajiem darbinieku prasījumiem, kuri nav saistīti ar Satversmes tiesas sprieduma Nr.2010-69-01 izpildi.

2012.gadā plānotie ieņēmumi un izdevumi bija vienādi – 3 238 991 *euro*. Faktiskie 2012.gada ieņēmumi bija 2 561 074 *euro* (t.sk. URVN 2 368 407 *euro*; atgūtie līdzekļi 192 667 *euro*). Faktiskie 2012.gada izdevumi bija 1 454 248 *euro*. Atlikums darbinieku prasījumu garantiju fondā uz 2013.gada 1.janvāri –1 731 427 *euro*.

2013.gadā plānotie ieņēmumi bija 2 458 096 *euro*, bet plānotie izdevumi bija 1 585 641 *euro*. 2013.gadā tika plānots atlikums – darbinieku prasījumu garantiju fonda uzkrājuma veidošanai – 872 455 *euro*. Faktiskie 2013.gada ieņēmumi bija 3 355 307 *euro* (t.sk. URVN 2 579 773 *euro*; atgūtie līdzekļi 775 534 *euro*). Faktiskie 2013.gada izdevumi bija 1 049 522 *euro*. Atlikums darbinieku prasījumu garantiju fondā uz 2014.gada 1.janvāri – 4 037 212 *euro.*

2014.gadā plānotie ieņēmumi bija 2 612 815 *euro*, bet plānotie izdevumi bija 1 747 739 *euro*. 2014.gadā tika plānots atlikums – darbinieku prasījumu garantiju fonda uzkrājuma veidošanai – 865 076 *euro*.

Sakarā ar AS „Liepājas metalurgs” maksātnespēju un lielo darbinieku skaitu, kuriem bija jāsedz darbinieku prasījumi no darbinieku prasījumu garantiju fonda, papildu plānotajiem izdevumiem no iepriekšējo gadu atlikuma tika piešķirti papildu līdzekļi un palielināti izdevumi par 1 728 550 *euro*, tādējādi izdevumu kopsumma tika plānota 3 476 289 *euro* apmērā.

Faktiskie 2014.gada ieņēmumi bija 2 887 597 *euro* (t.sk. URVN 2 726 825 *euro*; atgūtie līdzekļi 160 772 *euro*). Faktiskie 2014.gada izdevumi bija 2 663 441 *euro*. Atlikums darbinieku prasījumu garantiju fondā uz 2015.gada 1.janvāri – 4 261 369 *euro*.

2015.gadā plānotie ieņēmumi bija 2 717 158 *euro*, bet plānotie izdevumi bija 1 792 977 *euro*. 2015.gadā tika plānots atlikums – darbinieku prasījumu garantiju fonda uzkrājuma veidošanai – 924 181 *euro*. Faktiskie 2015.gada ieņēmumi bija 4 212 428 *euro* (t.sk. URVN 2 771 876 *euro*; atgūtie līdzekļi 1 440 552 *euro*, t.sk. no MAS „Liepājas metalurgs” 2014.gadā izmaksātajiem atgūti 1 248 614 *euro* (100% apmērā)). Faktiskie 2015.gada izdevumi bija 1 159 057 *euro*. Atlikums darbinieku prasījumu garantiju fondā uz 2016.gada 1.janvāri – 7 314 740 *euro* (skatīt 8.tabulu)*.*

8.tabula

**Darbinieku prasījumu garantiju fonda faktisko ieņēmumu, izdevumu un atlikuma sadalījums pa to veidiem no 2011.gada līdz 2015.gadam, *euro***

|  |  |  |  |  |  |
| --- | --- | --- | --- | --- | --- |
| **Ieņēmumu un izdevumu veids** | **2011.gads** | **2012.gads** | **2013.gads** | **2014.gads** | **2015.gads** |
| 1. Darbinieku prasījumu garantiju fonda atlikums uz 1.janvāri | 639 845 | 624 601 | 1 731 427 | 4 037 212 | 4 261 369 |
| **2. Ieņēmumi – kopā (3+4):** | **2 345 436** | **2 561 074** | **3 355 307** | **2 887 597** | **4 212 428** |
| 3. Uzņēmējdarbības riska valsts nodevas daļa | 2 195 285 | 2 368 407 | 2 579 773 | 2 726 825 | 2 771 876 |
| 4. Atgūtie līdzekļi maksātnespējas procesā | 150 151 | 192 667 | 775 534 | 160 772 | 1 440 552 |
| **5. Izdevumi kopā (6+7+8+9):** | **2 360 680** | **1 454 248** | **1 049 522** | **2 663 441** | **1 159 057** |
| 6. Valsts sociālās apdrošināšanas obligātās iemaksas | 602 285 | 353 776 | 259 429 | 680 214 | 192 160 |
| 7. Iedzīvotāju ienākuma nodoklis | 394 624 | 247 800 | 168 627 | 442 592 | 308 072 |
| 8. Maksātnespējīgo darba devēju darbinieku prasījumi (neto) | 1 363 771 | 852 672 | 620 160 | 1 539 323 | 656 815 |
| 9. Administratora atlīdzība par darbinieku prasījumu iesniegšanu |  |  | 1306 | 1312 | 2010 |
| **Atlikums (1+2-5)** | **624 601** | **1 731 427** | **4 037 212** | **4 261 369** | **7 314 740** |

Sākot ar 2012.gadu, stājās spēkā norma, kas paredzēja no darbinieku prasījumu garantiju fonda izmaksāt administratora atlīdzību par darbinieku prasījumu iesniegšanu, taču praktiski administratora atlīdzība par darbinieku prasījumu iesniegšanu segšana no darbinieku prasījumu garantiju fonda uzsākta 2013.gadā, kad šim mērķim tika izmaksāti 1306 *euro*, 2014.gadā tika izmaksāti 1312 *euro*, 2015.gadā tika izmaksāti 2010 *euro*.

Kā tika norādīts informatīvajā ziņojumā par 2016.–2018.gadu, drošības garantam darbinieku prasījumu garantiju fondā vajadzētu būt vismaz 4 500 000 *euro*. Drošības garanta nepieciešamību apstiprināja arī viena no Latvijas lielākā uzņēmuma AS „Liepājas metalurgs” maksātnespējas procesa pasludināšana 2013.gada 12.novembrī, jo šī uzņēmuma maksātnespējas procesā 2014.gadā tika segti 1833 darbinieku prasījumi par kopējo summu 1 248 614 *euro*, jeb vidēji 681 *euro* viena darbinieka prasījuma segšanai*.* Situācijā, ja visiem AS „Liepājas metalurgs” darbiniekiem būtu bijis jāsedz maksimālā summa, ko saskaņā ar normatīvo regulējumu un noteikto minimālo mēneša darba algu 2013.gadā varēja piešķirt no darbinieku prasījumu garantiju fonda viena darbinieka prasījumu segšanai, t.i., 1741,37 *euro*, būtu nepieciešami aptuveni 3 203 662 *euro* (3 191 931 *euro* – darbinieku prasījumu segšanai, 11 731 *euro* – administratora atlīdzībai par darbinieku prasījumu iesniegšanu). AS „Liepājas metalurgs” maksātnespējas procesā faktiski piešķirtā vidējā summa viena darbinieka prasījuma segšanai sastādīja 681 *euro* tikai tāpēc, ka uzņēmums līdz pat 2013.gada oktobrim bija godprātīgi pildījis savas saistības pret darbiniekiem un nebija veidojis darba samaksas parādus mēnešiem ilgi, kā tas notiek daudzos maksātnespējas procesos, kuros administratori vēršas Maksātnespējas administrācijā ar iesniegumiem par darbinieku prasījumu segšanu.

Turklāt jāņem vērā, ka maksimālā izmaksājamā summa no darbinieku prasījumu garantiju fonda viena darbinieka prasījumu segšanai katru gadu palielinās, jo tās aprēķins ir piesaistīts minimālajai algai un tā katru gadu palielinās. Tā 2013.gadā maksimālā sedzamā summa bija 1741,37 *euro*, 2014.gadā 1950,44 *euro,* 2015.gadā 2194,22 *euro* un 2016.gadā 2255,02 *euro* viena darbinieka prasījumu segšanai, kura darba devēja maksātnespējas process ir pasludināts attiecīgajā gadā. Drošības garanta summa, kas šobrīd (uz 2016.gada 1.janvāri) ir uzkrāta 7 314 740 *euro* apmērā*,* nākamajiem gadiem ir optimāla, un ir pieļaujams lēnāks uzkrājuma apmēra pieaugums.

**No 2011. līdz 2015.gadam no darbinieku prasījumu garantiju fonda ir veiktas izmaksas 8 686 948 *euro* apmērā, sedzot 822 maksātnespējīgo uzņēmumu 12 468 darbinieku prasījumus (skatīt 9.tabulu). Vidējā izmaksātā summa šajos piecos gados ir bijusi 715 *euro* vienam darbiniekam (summu veido darbiniekam piešķirtā bruto summa un valsts sociālās apdrošināšanas obligāto iemaksu darba devēja daļa).**

9.tabula

**Darbinieku prasījumu garantiju fonda faktiskie izdevumi, uzņēmumu un darbinieku skaits no 2011.gada līdz 2015.gadam, *euro***

|  |  |  |  |  |
| --- | --- | --- | --- | --- |
| **Gads** | **Faktiskie izdevumi** | **Apmierināto darbinieku skaits** | **Vidējā summa vienam darbiniekam** | **Uzņēmumu skaits** |
| 2011.gads | 2 360 680 | 3 870 | 610 | 303 |
| 2012.gads | 1 454 248 | 2 158 | 674 | 172 |
| 2013.gads | 1 049 522 | 1 418 | 740 | 128 |
| 2014.gads | 2 663 441 | 3 590 | 742 | 111 |
| 2015.gads | 1 159 057 | 1 432 | 809 | 108 |
| **Kopā** | **8 686 948** | **12 468** | **715** | **822** |

Attiecībā uz apmierināto darbinieku skaitu jānorāda, ka, salīdzinot datus laika periodā no 2011. līdz 2015.gadam (skatīt 9.tabulu), vērojama tā stabilizācija. Apmierināto darbinieku skaits sāka izlīdzināties no 2012.gada (2014.gadā no 3 590 darbiniekiem 1 833 bija viena uzņēmuma – AS „Liepājas metalurgs” darbinieki, līdz ar to objektīvāks 2014.gadā apmierināto darbinieku skaits varētu būt 1 757 darbinieki (3590-1833=1757)), kas norāda uz ekonomikas stabilizēšanos un atgūšanos no krīzes, kas ietekmēja darbinieku prasījumu garantiju fonda rādītājus 2009., 2010. un 2011.gadā.

Darbinieku aizsardzības likumā, kur pārejas noteikumu 6. un 7.punktā noteikti darbinieku prasījumu ierobežojumi, ja darba devēja maksātnespējas gadījums iestājies laika periodā no 2009.gada 10.jūlija līdz 2011.gada 31.decembrim (šāda likuma redakcija ir spēkā pēc Satversmes tiesas 2011.gada 10.jūnija sprieduma lietā Nr.2010-69-01; pirms minētā Satversmes tiesas sprieduma ierobežojumi bija piesaistīti iesnieguma iesniegšanas datumam, ko Satversmes tiesa atzina par neatbilstošu). Ierobežojumi paredz, ka minētā likuma 5.panta pirmās daļas 1., 2., 3., un 4.punktā un 5.1 panta otrajā daļā minēto apmierināmo darbinieku prasījumu kopsumma nepārsniedz četras maksātnespējas gadījuma iestāšanās dienā valstī noteiktās minimālās mēneša darba algas uz vienu darbinieku.

Savukārt saskaņā ar 2011.gada 15.decembra grozījumiem Darbinieku aizsardzības likumā, kas stājās spēkā 2012.gada 1.janvārī, ir noteikts, ka 5.panta pirmās daļas 1., 2., 3. un 4.punktā minētos darbinieku prasījumus un ar tiem saistītos valsts sociālās apdrošināšanas obligāto iemaksu un iedzīvotāju ienākuma nodokļa maksājumus aprēķina, ņemot vērā darba devēja maksātnespējas gadījuma iestāšanās dienā valstī noteikto minimālo mēneša darba algu. Norādītie aprēķināšanas nosacījumi neattiecas (un nevienā periodā nav attiekušies) uz kaitējumu atlīdzību par visu nesamaksāto periodu un par kaitējuma atlīdzību par četriem gadiem uz priekšu no maksātnespējas procesa pasludināšanas brīža.

Katru gadu tiek veiktas izmaksas no darbinieku prasījumu garantiju fonda par attiecīgajā gadā pieņemtajiem lēmumiem par darbinieku prasījumu apmierināšanu, bet lēmumi attiecīgajā gadā tiek pieņemti, pamatojoties uz attiecīgā maksātnespējīgā uzņēmuma administratora iesniegumu. Tā kā dažādu iemeslu dēļ iesniegumu par darbinieku prasījumu apmierināšanu administrators var iesniegt vairāku gadu garumā (saskaņā ar Darbinieku aizsardzības likumā – līdz brīdim, kad pieņemts lēmums par juridiskās personas maksātnespējas procesa izbeigšanu) pēc maksātnespējas procesa pasludināšanas, tad konkrētajā gadā izmaksātās summas attiecas uz dažādos laika posmos pasludinātiem maksātnespējas procesiem (skatīt 10.tabulu).

10.tabula

**No darbinieku prasījumu garantiju fonda faktiski izmaksātās summas, uzņēmumu un darbinieku skaits no 2011.gada līdz 2015.gadam pēc maksātnespējas procesa pasludināšanas gada**

|  |  |  |  |  |  |  |
| --- | --- | --- | --- | --- | --- | --- |
| **Gads, kurā veikta izmaksa** | **Maksātnespējas procesa pasludināšanas gads** | **Uzņēmumu skaits** | **% no kopējā uzņēmumu skaita** | **Izmaksātā summa, *euro*\*** | **Darbinieku skaits** | **Vidējā izmaksātā summa uz darbinieku, *euro*** |
| **2011.gads** | 2007.gads | 1 | 1,00% | 647 | 1 | 647 |
| 2008.gads | 5 | 2,00% | 316 353 | 138 | 2292 |
| 2009.gads | 98 | 32,00% | 782 044 | 1 437 | 544 |
| 2010.gads | 180 | 59,00% | 1 185 581 | 2 188 | 542 |
| 2011.gads | 19 | 6,00% | 73 329 | 106 | 692 |
| Kopā | 303 | 100% | 2 357 955 | 3 870 | 609 |
| **2012.gads** | 2008.gads | 5 | 3,00% | 69 025 | 50 | 1380 |
| 2009.gads | 28 | 16,00% | 154 306 | 274 | 563 |
| 2010.gads | 57 | 33,00% | 350 866 | 615 | 571 |
| 2011.gads | 55 | 32,00% | 744 836 | 988 | 754 |
| 2012.gads | 27 | 16,00% | 135 216 | 231 | 585 |
| Kopā | 172 | 100,00% | 1 454 249 | 2158 | 674 |
| **2013.gads** | 2004.gads | 1 | 1,00% | 2 181 | 5 | 436 |
| 2008.gads | 1 | 1,00% | 581 | 1 | 581 |
| 2009.gads | 10 | 8,00% | 39 802 | 61 | 652 |
| 2010.gads | 17 | 13,00% | 53 294 | 98 | 544 |
| 2011.gads | 7 | 5,00% | 37 874 | 46 | 823 |
| 2012.gads | 48 | 38,00% | 506 658 | 566 | 895 |
| 2013.gads | 44 | 34,00% | 406 517 | 641 | 634 |
| Kopā | 128 | 100,00% | 1 046 906 | 1418 | 738 |
| **2014.gads** | 2009.gads | 4 | 3,60% | 7 559 | 5 | 1512 |
| 2010.gads | 3 | 2,70% | 2 756 | 9 | 306 |
| 2011.gads | 1 | 0,90% | 424 | 1 | 424 |
| 2012.gads | 4 | 3,60% | 8 291 | 12 | 691 |
| 2013.gads | 48 | 43,24% | 1 942 034 | 2657 | 731 |
| 2014.gads | 51 | 45,95% | 701 065 | 906 | 774 |
| Kopā | 111 | 100,00% | 2 662 129 | 3590 | 742 |
| **2015.gads** | 2004.gads | 1 | 0,90% | 6 253 | 52 | 120 |
| 2010.gads | 4 | 3,70% | 16 937 | 37 | 458 |
| 2011.gads | 1 | 0,90% | 2 675 | 5 | 535 |
| 2012.gads | 2 | 1,90% | 1 670 | 4 | 418 |
| 2013.gads | 5 | 4,60% | 5 458 | 10 | 546 |
| 2014.gads | 65 | 60,20% | 781 887 | 945 | 827 |
| 2015.gads | 30 | 27,80% | 342 167 | 379 | 903 |
| Kopā | 108 | 100,00% | 1 157 047 | 1432 | 808 |

\* izmaksātā summa šajā tabulā var atšķirties, salīdzinot ar attiecīgā gada kopējo izmaksāto summu 9.tabulā, jo, veicot darbinieku un uzņēmumu uzskaiti, tiek skaitīti tikai tie uzņēmumi un darbinieki, par kuriem ir pilnībā veikta visas lēmumā piešķirtās summas apmaksa.Savukārt kopējā izmaksātā summa var būt lielāka, jo daļa no lēmumā piešķirtās summas ir faktiski izmaksāta no garantiju fonda līdzekļiem attiecīgajā gadā, bet pilnīga lēmuma apmaksa vēl nav veikta, līdz ar to cilvēku un uzņēmumu skaitā vēl netiek ieskaitīti. Tāpat šajā tabulā izmaksātajā summā nav uzrādīta administratoriem izmaksātās atlīdzības par darbinieku prasījumu iesniegšanu attiecīgajā gadā, bet kopējos darbinieku prasījumu garantiju fonda izdevumos šie maksājumi tiek skaitīti.

No 10.tabulā apkopotās informācijas redzams, ka pamatā kārtējā gadā visvairāk segti ir darbinieku prasījumi procesos, kuri pasludināti iepriekšējā gadā (vidēji 46 procenti). Līdz ar to svarīgi ir noskaidrot maksātnespējīgo uzņēmumu skaitu (proporciju), kuri ir pasludināti par maksātnespējīgiem pret tiem maksātnespējīgajiem uzņēmumiem, kuros ir iesniegti iesniegumi darbinieku prasījumu segšanai un segti no darbinieku prasījumu garantiju fonda (skatīt 11. un 12.tabulu).

11.tabula

**Maksātnespējīgie uzņēmumi, kuru darbinieku prasījumi ir segti no darbinieku prasījumu garantiju fonda, no kopējā pasludināto juridisko personu maksātnespējas procesu skaita no 2011.gada līdz 2015.gadam**

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| **Pasludināšanas gads** | | | **2011** | | **2012** | | **2013** | | **2014** | | **2015** | |
| Pasludinātie juridiskās personas maksātnespējas procesi attiecīgajā gadā | | | 879 | | 881 | | 820 | | 960 | | 802 | |
| Segtie maksātnespējas procesi pa gadiem | 2011 | % | 19 | 2,2% |  | |  | |  | |  | |
| 2012 | % | 55 | 6,3% | 27 | 3,1% |  | |  | |  | |
| 2013 | % | 7 | 0,8% | 48 | 5,4% | 44 | 5,4% |  | |  | |
| 2014 | % | 1 | 0,1% | 4 | 0,5% | 48 | 5,9% | 51 | 5,3% |  | |
| 2015 | % | 1 | 0,1% | 2 | 0,2% | 5 | 0,6% | 65 | 6,8% | 30 | 3,7% |
| Kopā 2011.-2015.gads | | % | 83 | 9,4% | 81 | 9,2% | 97 | 11,8% | 116 | 12,1% | 30 | 3,7% |

12.tabula

**Maksātnespējīgie uzņēmumi, kuru darbinieku prasījumi ir segti no darbinieku prasījumu garantiju fonda, no kopējā pasludināto juridisko personu maksātnespējas procesu skaita no 2011.gada līdz 2015.gadam pēc segšanas proporcijas pa gadiem**

|  |  |  |  |  |  |
| --- | --- | --- | --- | --- | --- |
| **Gads** | **2011** | **2012** | **2013** | **2014** | **2015** |
| Pasludinātie juridiskās personas maksātnespējas procesi attiecīgajā gadā | 879 | 881 | 820 | 960 | 802 |
| No darbinieku prasījumu garantiju fonda segtie maksātnespējas procesi (kopā) | 83 | 81 | 97 | 116 | 30 |
| Procents no pasludinātajiem | 9,4% | 9,2% | 11,8% | 12,1% | 3,7% |
| Pirmajā gadā | 2,2% | 3,1% | 5,4% | 5,3% | 3,7% |
| Otrajā gadā | 6,3% | 5,4% | 5,9% | 6,8% |  |
| Trešajā gadā | 0,8% | 0,5% | 0,6% |  |  |
| Ceturtajā gadā | 0,1% | 0,2% |  |  |  |
| Piektajā gadā | 0,1% |  |  |  |  |

Kā redzams no 11.tabulā apkopotās informācijas, laika periodā no 2011.gada līdz 2013.gadam pasludināto juridiskās personas maksātnespējas procesu skaits bija stabilizējies, taču, ņemot vērā ekonomisko situāciju valstī un uzņēmējdarbības vides ciešo saistību ar ārējiem ekonomiskiem faktoriem (piemēram, eksporta tirgu un dažādu valstu ietekmi uz tiem), 2014.gadā, salīdzinot ar 2013.gadu, par 16 procentiem bija pieaudzis pasludināto juridisko personu maksātnespējas procesu skaits, savukārt 2015.gadā, salīdzinot ar 2014.gadu, par 16 procentiem ir samazinājies pasludināto juridisko personu maksātnespējas procesu skaits.

No visiem 2011.gadā pasludinātajiem juridiskās personas maksātnespējas procesiem piecu gadu laikā darbinieku prasījumu garantiju fondā ir vērsušies 9,4 procentu uzņēmumu administratori. No 2012.gadā pasludinātajiem – 9,2 procentu uzņēmumu administratori ir pieprasījuši līdzekļus no darbinieku prasījumu garantiju fonda līdzekļiem četru gadu laikā. No 2013.gadā pasludinātajiem maksātnespējas procesiem 11,8 procentu uzņēmumu administratori ir pieprasījuši līdzekļus no darbinieku prasījumu garantiju fonda līdzekļiem trīs gadu laikā. No 2014.gadā pasludinātajiem maksātnespējas procesiem 12,1 procenta uzņēmumu administratori ir pieprasījuši līdzekļus no darbinieku prasījumu garantiju fonda līdzekļiem divu gadu laikā. No 2015.gadā pasludinātajiem maksātnespējas procesiem 3,7 procentu uzņēmumu administratori ir pieprasījuši līdzekļus no darbinieku prasījumu garantiju fonda līdzekļiem gada laikā.

Ņemot vērā 12.tabulā apkopotos rādītājus, vidēji no attiecīgajā gadā pasludinātajiem maksātnespējas procesiem vairāku gadu laikā apmēram 10,9 procentu uzņēmumu administratori vēršas darbinieku prasījumu garantiju fondā, saglabājot tendenci, ka pamatā tas notiek pirmajos divos gados – pasludināšanas un nākamajā gadā. Līdz ar to var pieņemt, ka 2016.gadā apmēram 6 procenti no 2015.gadā pasludināto maksātnespējas procesu administratoriem vēl varētu vērsties ar iesniegumu darbinieku prasījumu apmierināšanai no darbinieku prasījumu garantiju fonda. Jāatzīmē, ka 2013.gadā maksātnespējas process tika pasludināts AS „Liepājas metalurgs”, kas kopējo pasludināto procesu skaitu būtiski nemainīja, taču būtiski ietekmēja izmaksāto līdzekļu apjomu un darbinieku skaitu, līdz ar to, prognozējot, jāņem vērā šādu maksātnespējas procesu iespējamība arī nākotnē.

Ja laika periodā no 2008.gada līdz 2010.gadam (ieskaitot) vidējais nodarbināto skaits, par kuriem tika maksāta URVN mēnesī, kritās, tad 2011.gadā bija vērojamas pirmās ekonomikas augšupejas pazīmes, un šis skaits palielinājās (skatīt 13.tabulu).

13.tabula

**Vidējais darbinieku skaits mēnesī, par kuriem tiek maksāta URVN no 2008.gada līdz 2015.gadam**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Gads** | **2008** | **2009** | **2010** | **2011** | **2012** | **2013** | **2014** | **2015** |
| Vidējais darbinieku skaits, par kuriem maksāta URVN\* | 842 722 | 700 930 | 644 716 | 656 349 | 674 978 | 705 358 | 698 489 | 696 295 |
| Attiecība procentos pret iepriekšējo gadu | - | 83,2% | 92,0% | 101,8% | 102,8% | 104,5% | 99,0% | 99,7% |
| Nodarbināto skaits (pēc EM ziņojuma datiem\*\*) | 1 054 900 | 908 500 | 850 700 | 861 600 | 875 600 | 893 900 | 884 600 | 896 100 |
| Darbinieku, par kuriem maksāta URVN, attiecība pret nodarbināto skaitu (%) | 80 | 77 | 76 | 76 | 77 | 79 | 79 | 78 |

\* Saskaņā ar Valsts ieņēmumu dienesta sniegto informāciju

\*\*Ziņojums par Latvijas tautsaimniecības attīstību (2015.gada dec.) un Makroekonomiskais apskats 2016-1

No 13.tabulā atspoguļotās informācijas redzams, ka, sākot no 2011.gada līdz 2014.gadam, nodarbināto, par kuriem tika maksāta URVN, skaitam ir augoša tendence, kas liecina par zināmu ekonomikas stabilitāti. Pieaugums apstājas 2014.gadā, saglabājot stabilu darbinieku, par kuriem maksāta URVN, procentuālo attiecību pret kopējo nodarbināto skaitu – vidēji 78 procenti.

Pieņemot, ka 2009. un 2010.gada rādītāji bija ekonomikas lejupslīdes rādītāji, savukārt 2008.gads vēl bija stabilitātes rādītājs (ekonomikas lejupslīde sākās 2008.gada beigās, un tas vēl neietekmēja pasludināto maksātnespējas procesu rādītājus) un 2011.gads jau ir pirmais stabilizācijas gads, par pamatu turpmākiem aprēķiniem tiks ņemti rādītāji no 2011.gada līdz 2015.gadam.

Nozīmīgs rādītājs ir darbinieku skaits un vidējā segtā summa katram darbiniekam pa gadiem (skatīt 14.tabulu).

14.tabula

**Vidējā summa uz darbinieku, kas izmaksāta, apmierinot darbinieku prasījumus no 2011.gada līdz 2015.gadam, *euro***

|  |  |  |  |  |
| --- | --- | --- | --- | --- |
| **Maksātnespējas procesa pasludināšanas gads** | **Prasījumu segšanas gads** | **Summa** | **Cilvēku skaits** | **Vidēji uz cilvēku** |
| 2011.gads | 2011 | 73 329 | 106 | 692 |
| 2012 | 744 836 | 988 | 754 |
| 2013 | 37 874 | 46 | 823 |
| 2014 | 424 | 1 | 424 |
| 2015 | 2 675 | 5 | 535 |
|  | **Kopā** | **859 139** | **1 146** | **750** |
| 2012.gads | 2012 | 135 216 | 231 | 585 |
| 2013 | 506 658 | 566 | 895 |
| 2014 | 8 291 | 12 | 691 |
| 2015 | 1 670 | 4 | 418 |
|  | **Kopā** | **651 834** | **813** | **802** |
| 2013.gads | 2013 | 406 517 | 641 | 634 |
| 2014 | 1 942 034 | 2 657 | 731 |
| 2015 | 5 458 | 10 | 546 |
|  | **Kopā** | **2 354 009** | **3 308** | **712** |
| 2014.gads | 2014 | 701 065 | 906 | 774 |
| 2015 | 781 887 | 945 | 827 |
|  | **Kopā** | **1 482 952** | **1 851** | **801** |
| 2015.gads | 2015 | **342 167** | **379** | **903** |

No 2012.gada 1.janvāra darbinieku prasījumu aprēķināšanai ir piemērojama jauna metodika – tās pamatā ir valstī noteiktā minimālā mēnešalga, bet aprēķiniem tiek izmantotas unificētas formulas, kuru aprēķinu rezultātus salīdzina ar Valsts ieņēmumu dienestā deklarētajiem attiecīgā darbinieka ienākumiem.

Turpmākajiem URVN aprēķiniem iespējams izmantot 2012., 2013., 2014. un 2015.gada vidējās izmaksātās summas uz vienu darbinieku attiecīgi: 802, 712, 801 un 903 *euro*.

### 3.3. Darbinieku prasījumu garantiju fonda 2016.gada plānotais budžets

Likumā „Par valsts budžetu 2016.gadam” darbinieku prasījumu garantiju fonda ieņēmumi no URVN plānoti 3 047 734 *euro* apmērā un izdevumi – 1 704 467 *euro* apmērā (skatīt 15.tabulu).

15.tabula

**Plānotie ieņēmumi un izdevumi darbinieku prasījumu garantiju fondā 2016.gadā, *euro***

|  |  |
| --- | --- |
| **Ieņēmumu un izdevumu veids** | **2016.gads** |
| 1. Darbinieku prasījumu garantiju fonda atlikums uz 1.janvāri | 7 314 740 |
| **2. Ieņēmumi** | **3 189 734** |
| **3. Izdevumi kopā (4+5+6+7):** | **1 704 467** |
| 4. Valsts sociālās apdrošināšanas obligātās iemaksas | 477 793 |
| 5. Iedzīvotāju ienākuma nodoklis | 292 841 |
| 6. Maksātnespējīgo darba devēju darbinieku prasījumi (neto) | 922 262 |
| 7. Administratora atlīdzība par darbinieku prasījumu iesniegšanu | 11 571 |

## III. Secinājumi

1. Eiropas Parlamenta un Padomes 2008.gada 22.oktobra Direktīva 2008/94/EK par darba ņēmēju aizsardzību to darba devēja maksātnespējas gadījumā uzliek pienākumu valstij nodrošināt darbinieku prasījumu aizsardzību darba devēja maksātnespējas gadījumā, izveidojot garantijas iestādi, kā arī nosaka šīs institūcijas funkcijas un finansēšanas kārtību.

2. Latvijā darbinieku prasījumi tiek segti no darbinieku prasījumu garantiju fonda, kura turētājs ir Maksātnespējas administrācija. Darbinieku prasījumu garantiju fonds tiek finansēts no URVN (darba devēju veikto maksājumu) daļas, kas atbilst minētajā direktīvā noteiktajam pamatprincipam, ka darba devēji piedalās finansēšanā, ja vien to pilnīgi nenodrošina valsts iestādes.

3. Ieviešot URVN, jau sākotnēji tika paredzēts un normatīvajos aktos nostiprināts, ka nodeva tiek izmantota ne tikai darbinieku prasījumu apmierināšanai, bet arī citu ar maksātnespējas procesu saistīto pasākumu finansēšanai. No 2012.gada līdz 2014.gadam URVN ieņēmumi tiek izlietoti šādu budžeta apakšprogrammu finansēšanai:

- „Darbinieku prasījumu garantiju fonds”;

- „Maksātnespējas procesa izmaksas”.

No 2015.gada daļa no URVN ieņēmumiem (cetri procenti) tiek izmantota budžeta apakšprogrammas „Maksātnespējas procesu pārvaldība” finansēšanai.

No 2016.gada URVN ieņēmumi tiek izlietoti šādu budžeta apakšprogrammu finansēšanai:

- „Darbinieku prasījumu garantiju fonds”;

- „Maksātnespējas procesu pārvaldība”.

4. No 2011.gada līdz 2015.gadam kopā URVN iekasēta 14 793 195 *euro* apmērā, no tā 85 procenti, jeb 12 642 166 *euro* novirzīti darbinieku prasījumu garantiju fondā.

5. Uz 2011.gada 31.decembri uzkrājums darbinieku prasījumu garantiju fondā bija 624 601 *euro*. Sakarā ar ierobežojumiem, kas piemēroti darbinieku prasījumu segšanai no darbinieku prasījumu garantiju fonda, kā arī sakarā ar to, ka vērojama ekonomikas atveseļošanās, darbavietu pieaugums un normalizējies maksātnespējīgo juridisko personu skaits un attiecīgi samazinājies izdevumu apjoms maksātnespējīgo darbinieku prasījumu segšanai, 2015.gada 31.decembrī uzkrājums bija 7 314 740 *euro*.

6. Viena liela uzņēmuma, kurā nodarbināti ievērojams skaits darbinieku, maksātnespējas gadījumā, var rasties nepieciešamība veikt ievērojamas izmaksas no darbinieku prasījumu garantiju fonda, līdz ar to uzkrātais drošības garanta apmērs uz 2015.gada beigām (septiņi miljoni *euro*) ir optimāls.

7. No 2011.gada līdz 2015.gadam saglabājas stabila darbinieku, par kuriem maksāta URVN, procentuālā attiecību pret kopējo nodarbināto skaitu – vidēji 78 procenti.

8. Vidējā izmaksātā summa vienam darbiniekam 2012., 2013., 2014. un 2015.gadā (periodā, kad ir spēkā ierobežojums, piesaistot izmasas minimālajai mēnešalgai) attiecīgi ir 802, 712, 801 un 903 *euro* (darbiniekam piešķirtā summa bruto un darba devēja sociālais nodoklis), kas vidēji sastāda 805 *euro*.

9. Maksātnespējas procesa izmaksu segšanai nepieciešamo līdzekļu apmērs turpmākajā periodā (2017.–2019.gads) katru gadu samazināsies un līdz ar to, ka attiecīgajā apakšprogrammā bija izveidojies ievērojams līdzekļu uzkrājums (897 989 *euro* 2015.gada 31.decembrī), sākot no 2016.gada maksātnespējas procesa izmaksas tiek segtas tikai no uzkrātajiem un atgūtajiem līdzekļiem.

10. Ministru kabineta 2015.gada 16.jūnija sēdē tika izskatīts informatīvais ziņojums par 2016.–2018.gadu. Saskaņā ar informatīvajā ziņojumā par 2016.–2018.gadu sniegto informāciju, tika nolemts, ka URVN 2016., 2017. un 2018.gadā būs 0,36 *euro* mēnesī, ko aprēķina par katru darbinieku, ar kuru nodibinātas darba tiesiskās attiecības. Lai noteiktu URVN sadalījumu 2017. – 2019.gadam, nepieciešams izvērtēt un plānot URVN ieņēmumus un izdevumus periodam no 2017. līdz 2019.gadam.

# B. URVN 2017.–2019.gadā

## I. URVN ieņēmumu un izdevumu aprēķins un apmērs 2017. – 2019.gadā

Saskaņā ar Ekonomikas ministrijas 2015.gada decembra ziņojuma „Ziņojums par Latvijas tautsaimniecības attīstību[[1]](#footnote-2)” (turpmāk – EM 2015.gada decembra ziņojums) 5.3. nodaļā „Darba tirgus prognozēs”norādīto atbilstoši straujākas izaugsmes scenārijam sagaidāms nodarbinātības pieaugums – sākot no 2016.gada līdz 2020.gadam (piecu gadu laikā) nodarbināto skaits varētu palielināties no 902 tūkstošiem 2016.gadā līdz 928 tūkstošiem 2020.gadā (3,8 procentu pieaugums līdz 2020.gadam, salīdzinot ar 2015.gadu – 894 tūkstoši), kas veido vidēji 0,76 procentu pieaugumu gadā. Vienlaikus saskaņā ar Ekonomikas ministrijas 2016.gada Makroekonomisko apskatu Nr.66/ 2016-1[[2]](#footnote-3), 2015.gadā nodarbināto skaits Latvijā sastādīja 896,1 tūkstoti.

Tomēr, ņemot vērā faktu, ka gan 2014.gadā, gan 2015.gadā faktiski ir sarucis darbinieku skaits, par kuriem tiek maksāta URVN, attiecīgi par 0,95 procentiem un 0,3 procentiem pret iepriekšējo gadu (skatīt 13.tabulu), un URVN iekasēšanas faktu pēdējo piecu gadu laikā, nodarbināto skaita pieauguma prognozes procentu turpmākajiem gadiem ir jāsamazina līdz 0,1 procenta pieaugumam gadā.

Ņemot vērā, ka darbaspēka nodokļi ir jutīgs jautājums, tad jāpieņem, ka 2017.–2019.gadā URVN paliks iepriekšējā apmērā. Saglabājot to līdzšinējā apmērā – 0,36 *euro* mēnesī par katru nodarbināto, plānotie URVN ienākumi turpmākajos gados būs šādi (skatīt 16.tabulu).

16.tabula

**2017.–2019.gadā plānotais URVN ieņēmumu apjoms ar likmi 0,36 *euro* mēnesī par nodarbināto**

|  |  |  |  |
| --- | --- | --- | --- |
|  | **2017.gads** | **2018.gads** | **2019.gads** |
| Nodarbinātības līmeņa vidējais pieaugums gadā | 0,1% | 0,1% | 0,1% |
| Nodarbināto skaits | 897 893 | 898 791 | 899 690 |
| Vidējais URVN maksātāju skaits, mēnesī | 704 846 | 705 551 | 706 256 |
| URVN likme | 0,36 | 0,36 | 0,36 |
| **URVN summa gadā, EUR** | **3 044 935** | **3 047 980** | **3 051 026** |

16.tabulā norādītais plānotais vidējais darbinieku skaits, par kuriem būs jāveic URVN maksājums, aprēķināts, par sākuma rādītāju aprēķiniem izmantojot EM 2015.gada decembra ziņojumā prognozēto nodarbināto skaita pieaugumu – vidēji 0,72 procenti gadā. Pieauguma procents aprēķiniem koriģēts, ņemot vērā 2014. un 2015.gada faktisko darbinieku skaita, par kuriem tiek maksāta URVN, samazinājumu par vidēji 0,63 procentiem gadā. Lai atspoguļotu pakāpenisku un piesardzīgu nodarbināto skaita pieaugumu, tuvojoties pēdējo gadu faktiskajam nodarbināto skaitam un faktisko darbinieku skaitam, par kuriem tiek maksāta URVN, prognozēts, ka katru gadu palielinājums būs par 0,1 procentu (Ekonomikas ministrijas prognozētie 0,72 procenti – URVN 0,63 procenti = 0,1 procents). Piemērojot 13.tabulā aprēķināto procentuālo attiecību – nodarbināto skaits x 78,5% = darbinieki, par kuriem jāmaksā URVN. Saskaņā ar Valsts ieņēmumu dienesta sniegto informāciju 2015.gadā vidējais darbinieku skaits mēnesī, par kuriem aprēķināta URVN, bija 696 295 nodarbinātie, līdz ar to 2017.–2019.gadā norādītais darbinieku skaits ir piesardzīgi prognozēts un objektīvs.

## 1. Budžeta apakšprogramma 06.05.00 „Maksātnespējas procesa izmaksas” 2017.–2019.gadā

2010.gada 1.novembrī stājās spēkā Maksātnespējas likums, kas nosaka, ka maksātnespējas procesos, kas uzsākti no 2010.gada 1.novembra, maksātnespējas procesa izmaksas (maksātnespējas procesa izdevumi un maksātnespējas procesa administratoru atlīdzība) tiek segtas no paša parādnieka, kreditoru līdzekļiem vai iemaksātā depozīta. Proti, tās vairs netiek segtas no Maksātnespējas administrācijai šiem mērķiem piešķirtajiem līdzekļiem. Tomēr, ievērojot, ka saskaņā ar Maksātnespējas likuma pārejas noteikumu 2. un 5.punktu maksātnespējas procesos, kuri uzsākti līdz 2007.gada 31.decembrim un laika posmā no 2008.gada 1.janvāra līdz 2010.gada 31.oktobrim, tiek piemērotas minētajā laika posmā spēkā esošā maksātnespējas procesu regulējošā likuma normas un uz to pamata izdotie normatīvie akti, jānodrošina maksātnespējas procesa izmaksu segšana attiecīgajos procesos.

Atbilstoši normatīvajam regulējumam, kas piemērojams maksātnespējas procesos, kas uzsākti līdz 2010.gada 31.oktobrim, katrs administrators ir tiesīgs saņemt no Maksātnespējas administrācijas šim mērķim piešķirtos naudas līdzekļus maksātnespējas procesa izdevumu segšanai ne vairāk kā 142 *euro* apmērā un viena maksātnespējas procesa ietvaros Maksātnespējas administrācija ir tiesīga piešķirt naudas līdzekļus administratora atlīdzības segšanai ne vairāk kā 569 *euro* apmērā.

Uz 2016.gada 1.janvāri norosinās 271 maksātnespējas process, kas uzsākts līdz 2010.gada 31.oktobrim. Ievērojot minēto, pastāv iespēja, ka Maksātnespējas administrācijai tajos būs jāsedz maksātnespējas procesa izmaksas (maksātnespējas procesa izdevumus un administratora atlīdzību) no Maksātnespējas administrācijai šiem mērķiem piešķirtajiem līdzekļiem.

Tādējādi, pieņemot, ka visos līdz 2010.gada 31.oktobrim uzsāktajos maksātnespējas procesos būs nepieciešams segt maksātnespējas procesa izmaksas (maksātnespējas procesa izdevumus un administratora atlīdzību) kopējā maksimāli izmaksājamā summa, kas varētu būt nepieciešama apakšprogrammā 06.05.00 „Maksātnespējas procesa izmaksas”, ir 192 681 *euro*.

Papildus normatīvajā regulējumā, kas bija spēkā līdz 2011.gada 31.decembrim, noteiktajai administratora atlīdzībai administrators ir tiesīgs saņemt atlīdzību 6,40 *euro* apmērā par katru darbinieku, kuram saskaņā ar Maksātnespējas administrācijas lēmumu ir piešķirti naudas līdzekļi tā prasījumu apmierināšanai no darbinieku prasījumu garantiju fonda. Arī šie naudas līdzekļi maksātnespējas procesos, kas uzsākti līdz 2011.gada 31.decembrim, sedzami no budžeta apakšprogrammas 06.05.00 „Maksātnespējas procesa izmaksas”.

Tomēr faktiskā kopējā izmaksājamā summa turpmākajos gados gan prognozējama mazāka nekā maksimālā, jo ārējie normatīvie akti nosaka maksimāli pieļaujamo izmaksu apjomu, tomēr jāņem vērā apstāklis, ka saskaņā ar normatīvo regulējumu, kas piemērojams maksātnespējas procesos, kas uzsākti līdz 2010.gada 31.oktobrim, maksātnespējas procesa izmaksas tiek segtas no parādnieka, kreditoru vai citu fizisko vai juridisko personu līdzekļiem. Maksātnespējas administrācija, pamatojoties uz administratora iesniegumu, sedz maksātnespējas procesa izdevumus un administratora atlīdzību no Maksātnespējas administrācijai šiem mērķiem piešķirtajiem līdzekļiem tikai gadījumā, ja no juridiskās personas maksātnespējas procesa subjekta (parādnieka), kreditoru vai citu fizisko vai juridisko personu naudas līdzekļiem nav iespējams pilnā apmērā vai daļā segt maksātnespējas procesa izdevumus vai administratora atlīdzību. Tādējādi Maksātnespējas administrācijā ar iesniegumu maksātnespējas procesa izmaksu segšanai vērsties var tikai t.s. „tukšo” maksātnespējas procesu, kuros nebūs iespējams pilnā apmērā vai daļēji segt izmaksas, administratori. Papildus jānorāda, ka maksātnespējas procesa izdevumi (142 *euro*) šajos procesos tiks pieprasīti salīdzinoši mazāk nekā administratoru atlīdzības, jo maksātnespējas procesa izdevumu segšanas no valsts budžeta līdzekļiem priekšnoteikums attiecīgajā maksātnespējas procesā ir šī procesa pasludināšanas spriedums. Pamatā maksātnespējas procesa izdevumu segšana šajos procesos ir jau veikta, bet pie noteiktiem apstākļiem administrators izdevumu segšanu var pieprasīt arī šobrīd (piemēram, pie administratora maiņas; ja administrators tomēr vēl nav pieprasījis segt izdevumus; ja izdevumi ir segti, administrators saskaņā ar normatīvo regulējumu tos ir atmaksājis Maksātnespējas administrācijai un tagad lūdz atkārtoti).

Laika periodā no 2012.gada maija līdz 2016.gada 1.janvārim šādu maksātnespējas procesu skaits ir samazinājies par 90 procentiem (no 2 731 uz 271) un vidējais samazinājums ir bijis 38 procenti gadā. Izdevumi pēdējo četru gadu laikā (2012.–2015.gadā) šajos procesos ir segti vidēji 2 procentos maksātnespējas procesu. Savukārt, no šajos četros gados pabeigtajiem maksātnespējas procesiem, 55 procentu gadījumos ir segta administratora atlīdzība.

Ņemot vērā iepriekš norādītos faktus, paredzams, ka uz 2017.gada sākumu vēl būs atlikuši apmēram 168 procesi (271 – 103(38%) = 168), kuros Maksātnespējas administrācijai būs jāsedz maksātnespējas procesa izmaksas.

17.tabula

**Plānotie izdevumi maksātnespējas procesa izmaksām 2017. – 2019.gadam**

|  |  |  |  |
| --- | --- | --- | --- |
|  | **2017.gads** | **2018.gads** | **2019.gads** |
| 1. Maksātnespējas procesa izdevumi gadā, skaits | 5 | 4 | 3 |
| 2. Maksimālā summa, *euro* | 142 | 142 | 142 |
| 3. Maksātnespējas procesa izdevumu summa gadā, *euro* | 710 | 568 | 426 |
| 4. Maksātnespējas procesa administratora atlīdzība gadā, skaits | 35 | 22 | 14 |
| 5. Maksimālā summa, *euro* | 569 | 569 | 569 |
| 6. Maksātnespējas procesa administratora atlīdzību summa gadā, *euro* | 19 915 | 12 518 | 7 966 |
| **7. Kopā (3 + 6 )** | **20 625** | **13 086** | **8 392** |

17.tabulā norādītie izdevumi maksātnespējas procesa izmaksām plānoti, pieņemot, ka tie varētu tikt pieprasīti tikai pie noteiktiem apstākļiem, piemēram, pie administratora maiņas, vai, ja izdevumi ir segti, administrators saskaņā ar normatīvo regulējumu tos ir atmaksājis Maksātnespējas administrācijai un tagad pieprasa atkārtoti. Savukārt administratora atlīdzība ieplānota maksimālajā apmērā 55 procenti no attiecīgajā gadā pabeigtajiem procesiem.

Ieņēmumu daļā šai apakšprogrammai ieņēmumus no URVN nav nepieciešams plānot. Uz 2016.gada 1.janvāri šīs apakšprogrammas atlikums bija 897 989 *euro*, un saskaņā ar informatīvo ziņojumu 2016.–2018.gadam, sākot no 2016.gada šo apakšprogrammu finansē no atgūtajiem līdzekļiem un iepriekšējo gadu atlikuma, piemēram, 2016.gadā no šī atlikuma apakšprogrammai tiek novirzīti 93 720 *euro*. Ieņēmumu daļā plānoti atgūtie līdzekļi, ko maksātnespējas procesa administratoriem saskaņā ar normatīvo regulējumu ir pienākums atmaksāt Maksātnespējas administrācijai. Sakarā ar to, ka šai apakšprogrammai piesaistīto maksātnespējīgo uzņēmumu, kuriem segti maksātnespējas procesa izdevumi, skaits tikai samazināsies, atgūtie līdzekļi prognozēti ar lejupejošu tendenci: 2017.gadā – 1 500 *euro*; 2018.gadā – 1 000 *euro*; 2019.gadā – 500 *euro*.

Juridiskās personas maksātnespējas procesa depozīta izmaksai, ja darbinieks atbrīvots no depozīta iemaksas, summa plānota, balstoties uz līdzšinējo statistiku un ņemot vērā prognozēto minimālās algas pieaugumu (kas ietekmē depozīta apmēru) par 10 *euro* gadā (2017.gadā – 380 *euro*; 2018.gadā – 390 *euro* un 2019.gadā – 400 *euro*).

Apkopojot šajā nodaļā sniegto informāciju, plānotais ieņēmumu un izdevumu apmērs apakšprogrammai „Maksātnespējas procesa izmaksas” 2017.–2019.gadā ir šāds (skatīt 18.tabulu):

18.tabula

**Plānotie ieņēmumi (atgūtie līdzekļi), izdevumi un nepieciešamais finansējums no uzkrātā atlikuma 2017.–2019.gadā apakšprogrammai „Maksātnespējas procesa izmaksas”**

|  |  |  |  |
| --- | --- | --- | --- |
|  | **2017.gads** | **2018.gads** | **2019.gads** |
| 1.Ieņēmumi no atgūtajiem līdzekļiem, *euro* | **1 500** | **1 000** | **500** |
| 2.Maksātnespējas procesa izmaksas, *euro* (izdevumi) | 20 625 | 13 086 | 8 392 |
| 3.Depozīts (6 gadījumi gadā x divas minimālās algas*)* | 4 560 | 4 680 | 4 800 |
| 4. Administratora atlīdzība par kopējo darbinieku skaitu (par vienu nodarbināto – 6,40 *euro*), kuriem segti darbinieku prasījumi no darbinieku prasījumu garantiju fonda, *euro* | 3 360 | 3 360 | 3 360 |
| 5. Kopā izdevumi, *euro* (2.+3.+4.) | **28 545** | **21 126** | **16 552** |
| 6. No uzkrātā atlikuma nepieciešamā summa, *euro* (5. – 1.) | 27 045 | 20 126 | 16 052 |

# 2. Budžeta apakšprogramma 06.03.00 „Maksātnespējas procesu pārvaldība” 2017. – 2019.gadā

2015.gada 1.martā stājās spēkā grozījumi Maksātnespējas likumā, kuru mērķis ir uzlabot maksātnespējas jomu kopumā un nodrošināt, ka maksātnespējas process ir ātrāks, efektīvāks un pieejamāks. Ar jaunā regulējuma spēkā stāšanos ir ieviesti jauni tiesiskie mehānismi, kas vērsti uz pozitīvas maksātnespējas jomas attīstības nodrošināšanu, tostarp nosakot jaunas funkcijas Maksātnespējas administrācijai kā maksātnespējas procesu uzraugošajai iestādei. Minēto funkciju nodrošināšanai no 2015.gada tika palielināts Maksātnespējas administrācijas nodarbināto skaits par sešiem nodarbinātajiem ar tam paredzētu attiecīgu finansējumu saskaņā ar Ministru kabineta 2014.gada 9.decembra noteikumiem Nr.751 „Noteikumi par uzņēmējdarbības riska valsts nodevas apmēru un darbinieku prasījumu garantiju fondā ieskaitāmās nodevas daļu 2015.gadā”, kas tiešā veidā tika piešķirts kā daļa no URVN ieņēmumiem 130 475 *euro* apmērā.

Sākot no 2016.gadu minētais finansējums tiek piešķirts saskaņā ar informatīvo ziņojumu par 2016.–2018.gadu un uz tā pamata izdotajiem ikgadējiem Ministru kabineta noteikumiem par URVN apmēru un sadali nākamajam gadam.

Saskaņā ar Ministru kabineta 2015.gada 8.decembra noteikumiem Nr.692 „Noteikumi par uzņēmējdarbības riska valsts nodevas apmēru un darbinieku prasījumu garantiju fondā ieskaitāmās nodevas daļu 2016.gadā” apakšprogrammai 06.03.00 „Maksātnespējas procesu pārvaldība” tiek piešķirti 4 procenti no URVN ieņēmumiem, bet nepārsniedzot 126 525 *euro* gadā.

Maksātnespējas administrācijas atalgojuma fonds fiskālās disciplīnas un uzraudzības nodrošināšanas pasākumu ietvaros no 2008. līdz 2010.gadam tika samazināts vairāk kā 53 procentu apmērā. Amata vietu skaits Maksātnespējas administrācijā no 2008. līdz 2012.gadam tika samazināts no 62 amata vietām uz 42 amata vietām. Tajā pašā laikā nodarbinātajiem būtiski pieauga darba apjoms, kas saistīts ar juridisko personu maksātnespējas procesu skaita pieaugumu krīzes laikā un iespēju ierosināt fiziskās personas maksātnespējas procesu. Tā kā ievērojami pieauga darba apjoms un ievērojami tika samazināts gan nodarbināto skaits, gan atalgojums, tad mēnešalgu palielināšana, veicot struktūras efektivitātes izvērtēšanu, optimizējot nodarbināto skaitu un nepalielinot esošo Maksātnespējas administrācijas atalgojuma fondu, nav iespējama.

No 2015.gada 1.janvāra Maksātnespējas administrācijai ir papildus piešķirtas astoņas amata vietas (sešas iepriekš minētās un divas saistībā ar Latvijas administratīvo pārkāpumu kodeksa (turpmāk – LAPK) sodīšanas funkcijas maksātnespējas procesa pārkāpumu gadījumā pārņemšanu no Valsts policijas) un no 2016.gada 1.janvāra papildus viena amata vieta (LAPK) ar atbilstošu finansējumu, bet tas neatrisina esošā personāla atalgojuma problēmu, jo šīs amata vietas ar finansējumu piešķirtas papildu funkciju nodrošināšanai, nevis līdzšinējā personāla atalgojuma palielināšanai.

Šobrīd Maksātnespējas administrācijas nodarbinātajiem mēnešalgas no attiecīgajai amata mēnešalgu grupai paredzētā mēnešalgas diapazona maksimāli pieļaujamās robežas atbilstoši Ministru kabineta 2013.gada 29.janvāra noteikumiem Nr.66 „Noteikumi par valsts un pašvaldību institūciju amatpersonu un darbinieku darba samaksu un tās noteikšanas kārtību” ir noteiktas vidēji 65% apmērā.

Lai nodrošinātu Maksātnespējas administrācijas noteikto funkciju kvalitatīvu izpildi, nepieciešami kvalificēti un motivēti speciālisti, līdz ar to atalgojuma fonda palielinājums nepieciešams, lai nodrošinātu konkurētspējīgāku atalgojumu un stiprinātu esošo cilvēkresursu, tādējādi novēršot personāla mainību un nostiprinot institucionālo atmiņu, jo pēdējo piecu gadu laikā no Maksātnespējas administrācijas aizgājis 51 nodarbinātais (Maksātnespējas administrācijā ir 51 amata vieta), no kuriem 34 nodarbinātie (67%) aizgājuši tieši atalgojuma dēļ.

Jānorāda, ka kvalificēti speciālisti ir vienmēr pieprasīti neatkarīgi no nozares, līdz ar to arī valsts pārvaldes iestādes savā starpā konkurē par darba spēku.[[3]](#footnote-4) Analizējot personālinformāciju, tika konstatēts, ka viens no būtiskākajiem iemesliem, kāpēc Maksātnespējas administrācijas speciālisti pāriet uz darbu citās valsts pārvaldes iestādēs ir tas, ka līdzvērtīgos vai pat zemākos amatos tāda paša līmeņa iestādēs kā Maksātnespējas administrācija mēnešalga ir būtiski augstāka, nemaz nerunājot par privāto sektoru, ar kuru valsts pārvaldes iestāde šobrīd nepēj konkurēt. Tāpat atalgojuma fonda palielinājums nepieciešams, lai mazinātu korupcijas riskus, jo korupcijas riskam pakļautajos amatos nodarbinātajiem noteiktais atalgojums iepretim amatpersonai uzticētās varas apjomam rada augsta korupcijas riska situāciju.

Jāuzsver, ka atalgojuma fonda palielinājums nepieciešams, lai nodrošinātu jauna augsti kvalificēta darbaspēka piesaisti, jo pēdējo četru gadu laikā Maksātnespējas administrācijā 38 amata konkursos pieteicās 490 pretendenti, no kuriem no turpmākās dalības amata konkursā 187 pretendenti (38%) atteicās tieši atalgojuma dēļ, kaut arī amata konkursu sludinājumos pēdējos trīs gadus amatam noteiktā mēnešalga tiek norādīta. Pretendenti norādīja, ka norādīto mēnešalgu ir uztvēruši kā neto, nevis bruto summu, vai arī kā pārbaudes laika mēnešalgu, vai arī uzskatījuši, ka bez norādītās mēnešalgas amatam ir noteikti papildu maksājumi, jo uzskatījuši, ka sludinājumā norādītā mēnešalga nav adekvāta sludinājumā norādītajam amatam un veicamajiem pienākumiem.

Ņemot vērā atalgojuma fonda palielināšanas nepieciešamību un ievērojot to, ka jāsaglabā Maksātnespējas administrācijas atalgojumu hierarhiskā struktūra, nodarbināto mēnešalga jāpalielina vidēji par 31%, kā rezultātā vidējā Maksātnespējas administrācijas nodarbinātā mēnešalga sasniegs 96% no attiecīgajai amata mēnešalgu grupai paredzētā mēnešalgas diapazona maksimāli pieļaujamās robežas (šobrīd ir vidēji 65%). Minētajam atalgojuma palielinājumam nepieciešami 19 480 *euro* mēnesī (skatīt 19.tabulu), kas gadā sastāda 233 760 *euro*, plus darba devēja valsts sociālās apdrošināšanas obligātā iemaksas 23,59% apmērā, kas sastāda 55 144 *euro* gadā*.* Līdz ar to atalgojuma fonda palielināšanai kopsummā nepieciešami 288 904 *euro* gadā no 2017.gada. Savukārt 2016.gadā no 1.septembra papildus nepieciešami 24 075 *euro* mēnesī (19 480 + sociālais nodoklis 4 595 =24 075), kas līdz gada beigām sastāda 96 300 *euro*.

19.tabula

**Nodarbināto mēnešalgas palielinājums**

|  |  |  |  |  |
| --- | --- | --- | --- | --- |
| Nr.p.k. | Amats | Darbinieku skaits | Mēnešalgas palielinājums uz cilvēku (*euro*) mēnesī | Mēnešalgas palielinājums kopā (*euro*) mēnesī |
| 1. | Direktors | 1 | 329 | 329 |
| 2. | Direktora vietnieks | 1 | 27 | 27 |
| 3. | Departamenta direktors | 6 | 462 | 2 772 |
| 4. | Departamenta direktora vietnieks, galvenais grāmatvedis | 4 | 357 | 1 428 |
| 5. | Juriskonsults | 11 | 472 | 5 192 |
| 6. | Personāla speciālists | 1 | 360 | 360 |
| 7. | Juriskonsults, finansists, iepirkuma un apgādes speciālists | 11 | 375 | 4 125 |
| 8. | IT speciālists | 1 | 615 | 615 |
| 9. | Jaunākais juriskonsults | 1 | 431 | 431 |
| 10. | Juriskonsults | 6 | 293 | 1 758 |
| 11. | Finansists | 1 | 338 | 338 |
| 12. | Lietvedis – uzskaitvedis, lietvedis, jurista palīgs | 4 | 320 | 1 280 |
| 13. | Lietvedis – arhivārs, sekretāre, jurista palīgs | 3 | 275 | 825 |
| **Kopā:** | | | | **19 480** |
| **VSAOI 23,59%** | | | | **4 595** |
| **Atlīdzība:** | | | | **24 075** |

Pēdējos gados Maksātnespējas administrācija dažādos veidos ir risinājusi jautājumu par tādu atlīdzības sastāvdaļu kā nodarbināto veselības apdrošināšana – gan izmantojot iepriekšējo gadu pašu ieņēmumu no maksas pakalpojumiem atlikumu, gan izmantojot ieekonomētos (uz vakanču un nodarbināto darbnespējas rēķina) līdzekļus. Tomēr svarīgi uzsvērt, ka gada sākumā nav iespējams prognozēt, vai gada beigās būs līdzekļi nodarbināto veselības apdrošināšanai, jo šāda izdevumu pozīcija kopš krīzes laika budžeta samazinājuma 2009.gadā atšķirībā no citām valsts pārvaldes iestādēm Maksātnespējas administrācijas bāzes izdevumos nav paredzēta.

Vienlaikus Maksātnespējas administrācija nevar garantēt nodarbinātajiem Valsts un pašvaldību institūciju amatpersonu un darbinieku atlīdzības likumā (turpmāk – Atlīdzības likums) paredzētās sociālās garantijas  (atvaļinājuma pabalstus, briļļu iegādes izdevumus, transporta izdevumu kompensāciju, pabalstu amatpersonai, kuras apgādībā ir bērns invalīds u.c.). Maksātnespējas administrācija izmaksā pabalstu vienīgi Atlīdzības likumā noteiktajā ģimenes locekļa nāves gadījumā. Šī pabalsta izmaksas reizes pēdējos gados nav bijušas bieži (2014.gadā – 5 reizes; 2015.gadā – 3 reizes), bet arī tam budžetā nav plānoti līdzekļi un izmaksa tiek veikta uz līdzekļu ekonomijas (vakances, darbnespēja) rēķina. Tā kā gan potenciālie Maksātnespējas administrācijas nodarbinātie, gan esošie iestādes nodarbinātie veselības apdrošināšanu uzskata kā svarīgu un neatraujamu atalgojuma daļu, kā arī faktiski vienīgo papildus noteikto sociālo garantiju, kura zināmā mērā kļuvusi par pašsaprotamu, un, ņemot vērā, ka pēdējos gadus (sākot no 2013.gada) tomēr ir izdevies nodrošināt veselības apdrošināšanu, Maksātnespējas administrācijai to vajadzētu veikt arī turpmāk. Veselības apdrošināšanai papildus nepieciešami 11 099 *euro* (52 amata vietas x 213,43 *euro*).

2016.gada 30.aprīlī stājās spēkā Ministru kabineta 2016.gada 19.aprīļa noteikumi Nr.247 “Noteikumi par maksātnespējas procesa administratora darbības pārskatu un tā aizpildīšanas kārtību”. Ar minēto Ministru kabineta noteikumu spēkā stāšanos tika noteikts, ka administratora darbības pārskats Maksātnespējas administrācijai ir iesniedzams elektroniski, tādējādi pilnveidojot administratoru uzraudzības sistēmu. Lai nodrošinātu administratora darbības pārskatu elektronisko iesniegšanu, ir izveidota elektroniskā maksātnespējas uzraudzības sistēma (turpmāk – EMUS). EMUS nodrošina iespēju sekot līdzi pārskatu iesniegšanas vai neiesniegšanas faktam, pārskatos norādītajai informācijai, kā arī apkopot statistikas datus.

Lai nodrošinātu EMUS sitēmas pilnveidošanu un uzturēšanu 2017.gadā, papildus nepieciešami 12 500 *euro* (pilnveidošanai) un 7 260 *euro* (uzturēšanai par servera nomu gadā), attiecīgi 19 760 *euro*. 2018.gadā un turpmākajos gados sistēmas uzturēšanas nodrošināšanai nepieciešami 18 960 *euro* gadā – servera noma 7 260 *euro* gadā un sistēmas uzturēšanas izmaksas 11 700 *euro* gadā (2016. un 2017.gadā, kamēr ir spēkā sistēmas ieviešanas divu gadu garantija, sistēmas uzturēšanas izmaksas saskaņā ar līgumu nav jāmaksā, bet pēc garantijas termiņa beigām tās ir jāsāk maksāt). Šobrīd Maksātnespējas administrācijas budžetā šādi līdzekļi nav paredzēti. Tā kā minētā sistēma ir ievērojams administratoru darbības uzraudzības instruments, tad tās darbībai nepieciešamo finansējumu varētu nodrošināt no URVN daļas.

Maksātnespējas administrācijas dokumentu apstrādes informācijas sistēma (turpmāk – lietvedības sistēma) ir izveidota 2002.gadā un šobrīd nav savietojama ne ar vienu informācijas sistēmu, piemēram EMUS. Kā arī, ņemot vērā pēdējo gadu dokumentu apjoma pieaugumu, lietvedības sistēmas darbība bieži ir traucēta, jo, izstrādājot attiecīgo sistēmu, tā nebija plānota tik lielam lietotāju skaitam un dokumentu daudzumam. Jaunas lietvedības sistēmas izstrādei 2017.gadā nepieciešami 38 250 *euro* un 2018.gadā un turpmākajos gados lietvedības sistēmas uzturēšanai nepieciešami 9 050 *euro* gadā (servera noma 3 000 *euro* gadā un sistēmas uzturēšanas izmaksas 6 050 *euro* gadā).

Darbinieku prasījumu izskatīšanā Maksātnespējas administrācija varētu samazināt manuālā darba apjomu, ieviešot elektronisku sistēmu. Šādas sistēmas izstrāde varētu izmaksāt apmēram 60 000 *euro*. Ņemot vērā, ka šādas sistēmas izveide prasa ievērojamus normatīvo aktu grozījumus, kā arī laika resursu, minētās sistēmas izveide varētu sākties 2018.gadā un noslēgties 2019.gadā, sadalot nepieciešamo finansējumu divās daļās uz diviem gadiem.

Ņemot vērā visu norādīto informācijas sistēmu izmaksas, Maksātnespējas administrācijai turpmākos trīs gadus katru gadu papildus nepieciešams finansējums 58 010 *euro* apmērā.

Šā informatīvā ziņojuma sākumā minēts, ka uz nepieciešamību paaugstināt Maksātnespējas administrācijas kapacitāti un kompetenci, un tā rezultātā Maksātnespējas administrācijas darba efektivitāti, 2016. gada 6. aprīlī norādīja arī Ārvalstu investoru padome Latvijā, prezentējot sadarbībā ar auditorkompāniju Deloitte Latvia veikto pētījumu “Ļaunprātīga maksātnespējas procesa riski Latvijā”. Maksātnespējas administrācijas kapacitātes stiprināšanai papildus nepieciešami 358 013 *euro* gadā (mēnešalgu palielināšanai 233 760 *euro* + VSAOI 23,59 procenti 55 144 euro +veselības apdrošināšanai 11 099 *euro* + informācijas sistēmu uzsturēšanai, attīstībai un izveidošanai 58 010 *euro* = 358 013 *euro*), kas kopā ar iepriekš informatīvajā ziņojumā par 2016.–2018.gadu noteikto (126 525 *euro* gadā) prasa no URVN 484 538 *euro* gadā, kas ir nepilni 16 procenti gadā no turpmākajos gados plānotajiem URVN ieņēmumiem.

Līdz ar to, sākot no 2017.gada Maksātnespējas administrācijai ar Maksātnespējas likuma grozījumiem papildus noteikto funkciju nodrošināšanai un kapacitātes palielināšanai kā arī informācijas sistēmu izstrādei un uzturēšanai papildus nepieciešamais finansējums tiek plānots no URVN ieņēmumiem (skatīt 20.tabulu).

20.tabula

**Plānotie ieņēmumi un izdevumi 2017.–2019.gadā apakšprogrammas „Maksātnespējas procesu pārvaldība” papildu funkciju un kapacitātes nodrošināšanai no URVN**

|  |  |  |  |
| --- | --- | --- | --- |
|  | **2017.gads** | **2018.gads** | **2019.gads** |
| 1. Ieņēmumi no URVN, *euro* | **484 538** | **484 538** | **484 538** |
| 2. Izdevumi atlīdzības segšanai, *euro* | 417 760 | 417 760 | 417 760 |
| t.sk. atalgojumam | 329 372 | 329 372 | 329 372 |
| 3. Izdevumi precēm un pakalpojumiem, *euro* | 66 778 | 66 778 | 66 778 |
| 4. Kārtējie izdevumi kopā, *euro* (4.+5.) | **484 538** | **484 538** | **484 538** |

# 

Savukārt 2016.gadā papildus nepieciešamais finansējums no 1.septembra ir 96 300 *euro*, kas kopā ar informatīvajā ziņojumā par 2016.–2018.gadu apakšprogrammai “Maksātnespējas procesu pārvaldība” paredzētajiem līdzekļiem (126 525 *euro* gadā) veido 222 825 *euro* gadā, kas ir 7 % gadā no 2016.gadā plānotajiem URVN ieņēmumiem.

# 3. Budžeta apakšprogramma 06.04.00 „Darbinieku prasījumu garantiju fonds” 2017.–2019.gadā

Plānojot darbinieku prasījumu segšanai nepieciešamo finansējumu 2017.–2019.gadam, jāņem vērā vairāki rādītāji, proti, maksātnespējas procesu skaits, kuru darbinieku prasījumi tiek segti no darbinieku prasījumu garantiju fonda, darbinieku skaits, kuriem ir jāsedz prasījumi, prasījumu segšanas proporcija pa gadiem no procesu pasludināšanas brīža, vidējās izmaksātās summas un maksimālās izmaksājamās summas. Tāpat jāanalizē, vai ar plānotajiem URVN ieņēmumiem var nosegt plānotos izdevumus un, vai veidosies drošības garants, kas varētu būt nepieciešams situācijā, ja maksātnespējīgs kļūst uzņēmums ar lielu darbinieku skaitu (kam nav samaksāti tiem pienākošie maksājumi saistībā ar darbu), vai ekonomiskās krīzes gadījumā.

Kā tika secināts iepriekš (skatīt 11. un 12.tabulu), no katru gadu pasludinātajiem juridiskās personas maksātnespējas procesiem daļā maksātnespējas procesu nepieciešams darbinieku prasījumus apmierināt no darbinieku prasījumu garantiju fonda (tiek iesniegts iesniegums par attiecīgā maksātnespējīgā uzņēmuma darbinieku prasījumu apmierināšanu). Apkopojot pieejamos datus par pēdējiem pieciem gadiem, iespējams rezumēt, ka vidēji apmēram 10,9 procenti no visiem pasludinātajiem maksātnespējas procesiem darbinieku prasījumus nepieciešams apmierināt no darbinieku prasījumu garantiju fonda un iesniegšanas proporcija pa gadiem ir sadalīta šādi (skatīt 21.tabulu).

21.tabula

**Maksātnespējas procesu, kuros nepieciešams darbinieku prasījumus apmierināt no darbinieku prasījumu garantiju fonda, procentuālā proporcija pa gadiem pēc iesniegšanas dinamikas**

|  |  |  |  |  |  |  |
| --- | --- | --- | --- | --- | --- | --- |
|  | **1.gadā** | **2.gadā** | **3.gadā** | **4.gadā** | **5.gadā** | **Kopā** |
| % no kopējā pasludināto procesu skaita | 3,9% | 6,1% | 0,6% | 0,2% | 0,1% | 10,9% |

Piemērojot minēto likumsakarību, kā arī, ņemot vērā informatīvajā ziņojumā par 2016.–2018.gadu secināto, ka pasludināto juridiskās personas maksātnespējas procesu skaits vidēji pieaug par 5 procentiem gadā un pēdējos piecos gados vidējais gadā pasludināto juridisko personu maksātnespējas procesu skaits ir apmēram 870 procesi, kā arī, balstoties uz iespējamām ekonomiskās situācijas svārstībām un normatīvo aktu izmaiņām, ir iespējams plānot katru gadu sedzamo procesu skaitu (skatīt 22.tabulu).

22.tabula

**Maksātnespējas procesu, kuros nepieciešams darbinieku prasījumus apmierināt no darbinieku prasījumu garantiju fonda, skaits un iesniegšanas secība laika periodā no 2017. līdz 2019.gadam**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Segto procesu skaits attiecīgajā gadā** | | | **Segšanas gads** | | | | | |
| Gads pēc kārtas | | % attiecīgajā gadā | **2017** | | **2018** | | **2019** | |
| Maksātnespējas procesa pasludināšanas gads | Pasludinātie maksātnespējas procesi attiecīgajā gadā - prognoze | 2013.gads | **1** | |  | |  | |
| 820 | 5 | 0,1 |
| 2014.gads | **2** | | **1** | |  | |
| 960 | 4 | 0,2 | 5 | 0,1 |
| 2015.gads | **5** | | **2** | | **1** | |
| 802 | 3 | 0,6 | 4 | 0,2 | 5 | 0,1 |
| 2016.gads | **53** | | **5** | | **2** | |
| 870 | 2 | 6,1 | 3 | 0,6 | 4 | 0,2 |
| 2017.gads | **36** | | **56** | | **5** | |
| 914 | 1 | 3,9 | 2 | 6,1 | 3 | 0,6 |
| 2018.gads |  | | **37** | | **59** | |
| 960 | 1 | 3,9 | 2 | 6,1 |
| 2019.gads |  | |  | | **39** | |
| 1 008 | 1 | 3,9 |

Nākamais aprēķinam nepieciešamais rādītājs ir darbinieku skaits, kuru prasījumi katru gadu ir sedzami no darbinieku prasījumu garantiju fonda. Tā noteikšanai par pamatu varētu kalpot vidējais darbinieku skaits, kuru prasījumi ir sedzami no darbinieku prasījumu garantiju fonda, attiecībā pret uzņēmumu skaitu, kuru maksātnespējas procesos ir saņemti iesniegumi par darbinieku prasījumu apmierināšanu no darbinieku prasījumu garantiju fonda, t.i., – 17 darbinieki vienā uzņēmumā (skatīt 23.tabulu).

23.tabula

**Vidējais darbinieku skaits, kuru prasījumi ir segti no darbinieku prasījumu garantiju fonda, uz uzņēmumu**

|  |  |  |  |
| --- | --- | --- | --- |
| **Maksātnespējas procesa pasludināšanas gads** | **Uzņēmumu skaits** | **Darbinieku skaits** | **Vidēji cilvēki uz uzņēmumu** |
| **2011.gadā** | 303 | 3 870 | 13 |
| **2012.gadā** | 172 | 2 158 | 13 |
| **2013.gadā** | 128 | 1 418 | 11 |
| **2014.gadā** | 111 | 3 590 | 32 |
| **2015.gads** | 108 | 1432 | 16 |
| **Kopā:** | 822 | 12 468 | 17 |

Ņemot vērā vidējo darbinieku skaitu vienā uzņēmumā, ir iespējams noteikt plānoto darbinieku skaitu, kuriem jāsedz darbinieku prasījumi no darbinieku prasījumu garantiju fonda, bet ir nepieciešams precizēt vidējo sedzamo summu uz vienu darbinieku (skatīt 24.tabulu), ņemot vērā maksātnespējas procesa pasludināšanas gadu.

24.tabula

**Darbiniekam vidēji izmaksājamā summa atkarībā no maksātnespējas procesa pasludināšanas gada**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Maksātnespējas procesa pasludināšanas gads | 2012 | 2013 | 2014 | 2015 | 2016 | 2017 | 2018 | 2019 |
| Vidējā summa uz cilvēku, *euro* | 674 | 740 | 742 | 809 | 882 | 962 | 1049 | 1143 |

No 2012.gada līdz 2015.gadam katru gadu ir pieaugusi vidējā izmaksātā summa uz vienu darbinieku no 674 *euro* 2012.gadā uz 809 *euro* 2015.gadā. 2015.gada pieaugums pret 2014.gadu bija 9%, kas arī tiek izmantots, lai aprēķinātu plānoto izmaksājamo vidējo summu nākamajiem gadiem.

Ņemot vērā, ka ir noteikti visi nepieciešamie dati, lai veiktu darbinieku prasījumu garantiju fonda izdevumu aprēķinu 2017.–2019.gadam, plānotie izdevumi darbinieku prasījumu segšanai ir šādi (skatīt 25.tabulu).

25.tabula

**Izdevumi darbinieku prasījumu segšanai 2017.-2019.gadā**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Darbinieku skaits attiecīgajā gadā | | Darbinieku prasījumu segšanai nepieciešamā summa, *euro* | **Segšanas gads** | | | | | |
| Uzņēmumu skaits | | Darbinieki vidēji uz uzņēmumu | **2017** | | **2018** | | **2019** | |
| Maksātnespējas procesa pasludināšanas gads | Vidējā vienam darbiniekam segtā summa attiecīgajā gadā | 2013.gads | **17** | **12 580** |  | |  | |
| 740 | 1 | 17 |
| 2014.gads | **34** | **25 228** | **17** | **12 614** |  | |
| 742 | 2 | 17 | 1 | 17 |
| 2015.gads | **85** | **68 765** | **34** | **27 506** | **17** | **13 753** |
| 809 | 5 | 17 | 2 | 17 | 1 | 17 |
| 2016.gads | **901** | **794 682** | **85** | **74 970** | **34** | **29 988** |
| 882 | 53 | 17 | 5 | 17 | 2 | 17 |
| 2017.gads | **612** | **588 744** | **952** | **915 824** | **85** | **81 770** |
| 962 | 36 | 17 | 56 | 17 | 5 | 17 |
| 2018.gads |  | | **629** | **659 821** | **1003** | **1 052 147** |
| 1049 | 37 | 17 | 59 | 17 |
| 2019.gads |  | |  | | **663** | **757 809** |
| 1143 | 39 | 17 |
| Kopā | | | **1 649** | **1 489 999** | **1 717** | **1 690 735** | **1 802** | **1 935 467** |
| 97 |  | 101 |  | 106 |  |

Saskaņā ar 25.tabulā norādītajiem datiem par plānoto darbinieku, kuriem darbinieku prasījumi būs jāsedz no darbinieku prasījumu garantiju fonda, skaitu, iespējams plānot administratoru atlīdzību par darbinieku prasījumu segšanu (skatīt 26.tabulu).

26.tabula

**Administratora atlīdzība par darbinieku prasījumu apmierināšanu 2017.-2019.gadā**

|  |  |  |  |
| --- | --- | --- | --- |
|  | **2017.gads** | **2018.gads** | **2019.gads** |
| Maksātnespējas procesa administratora atlīdzība par viena darbinieka prasījumu segšanu, *euro* | 6,4 | 6,4 | 6,4 |
| Plānotais darbinieku skaits | 1 649 | 1 717 | 1 802 |
| Maksātnespējas procesa administratora atlīdzība par darbinieku prasījumu segšanu, kopā, *euro* | **10 554** | **10 989** | **11 533** |

Saskaņā ar 27.tabulā norādīto vidēji gadā darbinieku prasījumu garantiju fondā tiek atgūti un Maksātnespējas administrācijas budžetā ieskaitīti 166 535 *euro*.

27.tabula

**Atgūtie līdzekļi 2011.–2015.gadā darbinieku prasījumu garantiju fondā**

|  |  |  |  |  |  |  |
| --- | --- | --- | --- | --- | --- | --- |
|  | **2011** | **2012** | **2013** | **2014** | **2015** | **Vidēji** |
| Atgūtie līdzekļi, *euro* | 150 151 | 192 667 | 137 145\* | 160 772 | 191 938\*\* | 166 535\*\*\* |

*\*2013.gadā kopējie atgūtie līdzekļi darbinieku prasījumu garantiju fondā ir 775 533 euro. Starpība starp tabulā norādīto summu un kopējiem atgūtajiem līdzekļiem ir 638 388 euro un veidojas no atgūtajiem līdzekļiem no MSIA „Nelss”. Tā kā šie atgūtie līdzekļi no MSIA „Nelss” ir otri lielākie visā Maksātnespējas administrācijas vēsturē un neveido tendenci, šī summa netiks iekļauta vidējās atgūtās kopsummas aprēķinā.*

*\*\*2015.gadā kopējie atgūtie līdzekļi darbinieku prasījumu garantiju fondā ir 1 440 552 euro. Starpība starp tabulā norādīto summu un kopējiem atgūtajiem līdzekļiem ir 1 248 614 euro un veidojas no atgūtajiem līdzekļiem no MAS „Liepājas metalurgs”. Tā kā šie atgūtie līdzekļi no MAS „Liepājas metalurgs” ir lielākie visā Maksātnespējas administrācijas vēsturē un neveido tendenci, šī summa netiks iekļauta vidējās atgūtās kopsummas aprēķinā.*

*\*\*\*vidējā aprēķinātā summa, plānojot atgūto līdzekļu apjomu turpmākajiem gadiem, tiek noapaļota uz 165 000 euro*

Lai apmierinātu darbinieku prasījumus, Valsts kase katru mēnesi līdz 15. un 25. datumam, kā arī saimnieciskā gada pēdējā dienā, nepārsniedzot likumā par valsts budžetu kārtējam gadam un finansēšanas plānā attiecīgajā periodā no saimnieciskā gada sākuma paredzēto pašu ieņēmumu apjomu, no URVN ieņēmumiem ieskaitāmo valsts nodevas daļu ieskaita valsts pamatbudžeta apakšprogrammas 06.04.00 „Darbinieku prasījumu garantiju fonds” kontā pašu ieņēmumos. Attiecīgi katra kalendārā gada pirmajās darba dienās līdz 15.janvārim nav pieejami līdzekļi darbinieku prasījumu segšanai par lēmumiem, kuri ir pieņemti attiecīgā gada sākumā.

Ņemot vērā apstākli, ka Maksātnespējas administrācija ir atbildīga par pēc iespējas ātrāku darbinieku prasījumu apmierināšanu, kas sevī ietver arī faktisku piešķirto līdzekļu izmaksu, un dažkārt ir situācijas, kad lēmumu nav iespējams pieņemt mēneša laikā (ārējās vides faktors – maksātnespējīgā uzņēmuma dokumentācijas kvalitāte, Valsts ieņēmumu dienestā deklarētās summas u.c. apstākļi), tad jo sevišķi svarīgi ir brīdī, kad lēmums ir pieņemts un darbiniekam ir tiesības saņemt naudu pēc iespējas ātrāk, to nekavēt ārēju apstākļu dēļ – šajā gadījumā URVN ieskaitīšanas attiecīgajā kontā noteiktās kārtības dēļ.

Kā norādīts iepriekš, darbinieku prasījumu garantiju fonda atlikumā uz 2015.gada 31.decembri ir uzkrāti 7 314 740 *euro*, kurus saskaņā ar Darbinieku aizsardzības likuma regulējumu ir iespējams izmantot nākamajos saimnieciskajos gados darbinieku prasījumu segšanai. Apkopojot informāciju par trīs gadu (2012., 2013. un 2015. gadu, neskaitot 2014.gadu, jo tad tika izskatīti AS „Liepājas metalurgs” darbinieku prasījumi un tas nav ikdienišķs rādītājs) janvāra izmaksām, ir secināts, ka katra gada sākumā no iepriekšējo gadu atlikuma ir jāpiešķir 35 000 *euro* gada sākuma lēmumu apmaksai, kas pieņemti līdz pirmās URVN daļas ieskaitīšanai attiecīgās apakšprogrammas kontā.

Apkopojot šajā nodaļā sniegto informāciju, plānotais ieņēmumu un izdevumu, kuri jāsedz no URVN ieņēmumiem, un atlikuma apmērs 2017.–2019.gadā norādīts 28.tabulā un plānotais ieņēmumu un izdevumu apmērs apakšprogrammai „Darbinieku prasījumu garantiju fonds” 2017.–2019.gadā norādīts 29.tabulā.

28.tabula

**Plānotie URVN ieņēmumi, atgūtie līdzekļi, izdevumi un atlikums 2017.–2019.gadā**

|  |  |  |  |
| --- | --- | --- | --- |
|  | **2017.gads** | **2018.gads** | **2019.gads** |
| 1.Uzņēmējdarbības riska valsts nodevas ieņēmumi (likme 0.36 *euro* mēnesī), *euro*,t.sk. | 3 044 935 | 3 047 980 | 3 051 026 |
| 1.1. Maksātnespējas procesu pārvaldība | 484 538 | 484 538 | 484 538 |
| 1.2. Darbinieku prasījumu garantiju fonds | 2 560 397 | 2 563 442 | 2 566 488 |
| 2. Atgūtie līdzekļi, *euro* darbinieku prasījumu garantiju fondā | 165 000 | 165 000 | 165 000 |
| 3. Kopā ieņēmumi, *euro* | **3 209 935** | **3 212 980** | **3 216 026** |
| 4.Darbinieku prasījumu garantiju fonds, *euro* (izdevumi) | 1 489 999 | 1 690 735 | 1 935 467 |
| 5.Administratora atlīdzība par darbinieku prasījumu iesniegšanu, *euro* | 10 554 | 10 989 | 11 533 |
| 6. Maksātnespējas procesu pārvaldība, *euro* (izdevumi) | 484 538 | 484 538 | 484 538 |
| 7. Kopā izdevumi, *euro* | **1 985 091** | **2 186 262** | **2 431 538** |
| 8. Iepriekšējo gadu atlikums janvāra sākuma prasījumu segšanai, *euro* | 35 000 | 35 000 | 35 000 |
| 9. Atlikums - darbinieku prasījumu garantiju fonda uzkrājuma veidošanai (3. – 7.) | 1 224 844 | 1 026 718 | 784 488 |

29.tabula

**Plānotie ieņēmumi un izdevumi 2017.–2019.gadā apakšprogrammai „Darbinieku prasījumu garantiju fonds”**

|  |  |  |  |
| --- | --- | --- | --- |
|  | **2017.gads** | **2018.gads** | **2019.gads** |
| 1. Uzņēmējdarbības riska valsts nodevas ieņēmumi, *euro* | 2 560 39**7** | 2 563 442 | 2 566 488 |
| 2. Ieņēmumi no atgūtajiem līdzekļiem, *euro* | 165 000 | 165 000 | 165 000 |
| **3. Kopā ieņēmumi, *euro*** | **2 725 397** | **2 728 442** | **2 731 488** |
| 4. Darbinieku prasījumu segšana, *euro* (izdevumi), t.sk.: | 1 489 999 | 1 690 735 | 1 935 467 |
| 4.1. no uzņēmējdarbības riska valsts nodevas ieņēmumiem un atgūtajiem līdzekļiem | 1 454 999 | 1 655 735 | 1 900 467 |
| 4.2. no iepriekšējo gadu atlikuma janvāra sākuma prasījumu segšanai, *euro* | 35 000 | 35 000 | 35 000 |
| 5. Administratora atlīdzība par darbinieku prasījumu iesniegšanu, *euro* | 10 554 | 10 989 | 11 533 |
| **6. Kopā izdevumi, *euro* (4.+5.)** | **1 500 553** | **1 701 724** | **1 947 000** |
| 7. Atlikums – darbinieku prasījumu garantiju fonda uzkrājuma veidošanai (3. – 6.) | 1 224 844 | 1 026 718 | 784 488 |

URVN apmērs 2017.–2019.gadā tiek plānots nemainīgs 0,36 *euro* mēnesī, ko aprēķina par katru darbinieku, ar kuru nodibinātas darba tiesiskās attiecības. Kā redzams no 28.tabulā apkopotās informācijas, šāds URVN apmērs turpmākajos gados ļaus pilnībā nosegt plānotos izdevumus, kas tiek finansēti no šīs nodevas, un katru gadu veidosies darbinieku prasījumu garantiju fonda atlikuma uzkrājums, kuru varēs izmantot turpmākajos gados. Uzkrājums nepieciešams situācijās, kad valsti skar ekonomiskā krīze, kuras rezultātā pieaug darbinieku, kuru darba devējs ir kļuvis maksātnespējīgs, skaits, – tādā situācijā darbinieku prasījumu garantiju fonda līdzekļi ir pietiekami, lai nosegtu šādus prasījumus. Tāpat uzkrājums var būt nepieciešams, ja maksātnespējīgs kļūst uzņēmums ar lielu (virs 500) nodarbināto skaitu. Respektīvi, darbinieku prasījumu garantiju fonda finansējums ir jānosaka un jāadministrē tā, lai tajā visu laiku būtu pietiekami līdzekļu kārtējo darbinieku prasījumu segšanai un veidotos vai saglabātos uzkrājums, kurš attiecīgajos ekonomikas krīzes posmos palīdzētu vismaz daļēji kompensēt maksātnespējas rezultātā radušos zaudējumus darbiniekiem.

Tas, ka šādam uzkrājumam ir liela nozīme, pierādījās vairākkārt, piemēram, periodā no 2009. līdz 2011.gadam atlikuma uzkrājuma pieejamības dēļ bija iespējams nosegt pieaugošo darbinieku prasījumu apjomu. Savukārt līdz 2011.gada beigām darbinieku prasījumu garantiju fondā atlikuma uzkrājums 624 601 *euro* izveidojās, jo normalizējās (izlīdzinājās, salīdzinot ar iepriekšējiem gadiem) darbinieku prasījumu iesniegšana, kā arī samazinājās vidējā izmaksājamā summa vienam darbiniekam. Turpmākajos gados arī veidojās atlikuma uzkrājums – 2012.gada beigās – 1 731 426 *euro*, 2013.gadā – 4 037 211 *euro*, 2014.gadā – 4 261 369 *euro,* 2015.gadā – 7 314 740 *euro*.

Papildus norādāms, ka Satversmes tiesas 2011.gada 10.jūnija sprieduma lietā Nr.2010-69-01 norādīts, ka likumdevējam jāapsver iespēja noteikt tādu URVN, kas spētu nodrošināt darbinieku prasījumu garantiju fonda funkcionēšanu ilgtermiņā bez valsts budžeta līdzekļu piesaistīšanas. Izvairīties no valsts budžeta līdzekļu piesaistīšanas iespējams, atlikumu uzkrājot un to noturot zināmā noteiktā līmenī ilgtermiņā vairāku gadu garumā.

# II.Turpmākā rīcība ar URVN plānošanu

Ņemot vērā, ka URVN apmērs nav mainījies vienpadsmit gadus kopš 2006.gada, kad tas tika noteikts 0,36 *euro* mēnesī par katru darbinieku, ar kuru nodibinātas darba tiesiskās attiecības, konstatējams, ka URVN apmērs 0,36 *euro* mēnesī ir optimāls Latvijas uzņēmējdarbības norisei (maksātnespējas process kā viens no uzņēmējdarbības izbeigšanās veidiem) un nodrošina URVN izveidošanas mērķu sasniegšanu un šobrīd ir pietiekams visu nepieciešamo funkciju finansēšanai. Veidojot turpmāko URVN attīstības politiku, kā svarīgākais URVN apmēra rādītājs būtu jānosaka noteikta apjoma atlikuma uzkrājums, kā arī URVN ieņēmumu sadalījums noteikto funkciju finansēšanai.

Analizējot informāciju par darbinieku prasījumu segšanu pa gadiem, konstatējams, ka 2009.gada krīzes skarto maksātnespējīgo uzņēmumu darbinieku prasījumu segšanai bija nepieciešami vairāk kā 4,3 miljoni *euro*. Savukārt vislielākie viena gada faktiskie izdevumi ir bijuši 2010.gadā – vairāk kā 4 miljoni *euro*. Tātad vienam gadam nepieciešamā summa darbinieku prasījumu segšanai var sasniegt 4,5 miljonus *euro*, kas ir nepieciešamā atlikuma uzkrājuma pamata rādītājs.

Jāņem vērā arī fakts, ka krīze atstāj ilgstošu iedarbību uz uzņēmējdarbības vidi. Krīzes rezultātā samazinās to darbinieku skaits, par kuriem tiek maksāta URVN, tādējādi samazinot kopējos ieņēmumus no URVN, kā to apliecina 13.tabulā redzamā informācija, taču palielinās maksātnespējīgo komersantu – darba devēju skaits un izdevumi.

Tādēļ ir jāatstāj spēkā nosacījums, ka visi URVN ieņēmumi, kas tiek iekasēti lielākā apjomā nekā plānots, tiek novirzīti, lai palielinātu atlikuma uzkrājumu – darbinieku prasījumu garantiju fonda stabilizēšanai. 30.tabulā atspoguļota gan faktiskā situācija līdz 2015.gadam, gan plānotā situācija līdz 2019.gadam.

30.tabula

**Faktisko un plānoto URVN un atgūto līdzekļu ieņēmumu un izdevumu kopsavilkums no 2012. līdz 2019.gadam\***

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|  | | **Fakts, e*uro*** | | | | **Plāns, e*uro*** | | | |
| **2012** | **2013** | **2014** | **2015** | **2016** | **2017** | **2018** | **2019** |
| 1 | Atlikums uz  1.janvāri | 777 836 | 2 080 646 | 4 648 809 | 5 090 611 | 8 212 728 | 9 604 275 | 10 802 074 | 11 808 666 |
| 2 | Ieņēmumi | 3 093 918 | 3 810 059 | 3 219 424 | 4 489 509 | 3 320 259 | 3 211 435 | 3 213 980 | 3 216 526 |
| 3 | Izdevumi | 1 791 108 | 1 241 896 | 2 777 622 | 1 367 392 | 1 928 712 | 2 013 636 | 2 207 388 | 2 448 090 |
| 4 | Darbinieku  skaits, kam  segti prasījumi  no darbinieku prasījumu  garantiju fonda | 2 158 | 1 418 | 3 590 | 1 432 | 1 808 | 1 649 | 1 717 | 1 802 |

*\* Plānotie ieņēmumi no 2017. līdz 2019.gadam veidojas no 16.tabulā atspoguļotajiem URVN ieņēmumiem un 18. un 28.tabulā atspoguļotajiem plānotajiem ieņēmumiem no atgūtajiem līdzekļiem. Plānotie izdevumi veidojas no 18.tabulā atspoguļotajiem maksātnespējas procesa izmaksu izdevumiem un 28.tabulā atspoguļotajiem izdevumiem kopā.*

Ņemot vērā to, ka nākamajos gados ir plānota ievērojama uzkrājuma veidošanās, Maksātnespējas administrācija jau no 2015.gada apkopo informāciju par summām, kas būtu jāizmaksā darbiniekiem viņu prasījumu segšanai, ja izmaksājamās summas nebūtu piesaistītas minimālajai algai, bet būtu jāizmaksā darba devēja parāda apmērā saskaņā ar normatīvajiem aktiem. Saskaņā ar Maksātnespējas administrācijas apkopoto informāciju 2015.gadā būtu nepieciešami par 63,6 procentiem vairāk finanšu līdzekļi, ja nebūtu spēkā nekāds summas ierobežojums. 2015.gadā segti darbinieku prasījumi (bez administratora atlīdzības 6,40 *euro* par darbinieku, kas gadā sastādīja 2 010 *euro*) 1 157 077 *euro* apmērā, bez ierobežojuma nepieciešamā darbinieku prasījumu segšanas summa būtu par 735 498 *euro* lielāka, proti, 1 897 873 *euro*.

Minētā informācija tiks uzkrāta arī nākamajos gados. Papildus no 2016.gada Maksātnespējas administrācija uzkrāj un apkopo informāciju par minimālās algas saņēmējiem no darbinieku prasījumu garantiju fonda, jo saskaņā ar normatīvo regulējumu kopš 2012.gada no darbinieku prasījumu garantiju fonda izmaksājamo summu aprēķinam izmanto unificētas formulas, kas atvieglo darbinieku prasījumu iesniegšanu administratoram, kā arī ļauj paātrināt iesnieguma izskatīšanu Maksātnespējas administrācijā.

Maksātnespējas administrācija līdz 2016.gada beigām izvērtēs iespēju vienkāršot darbinieku prasījumu aprēķināšanas un piešķiršanas procedūras, ievērojot Eiropas Parlamenta un Padomes 2008.gada 22.oktobra direktīvā 2008/94/EK par darba ņēmēju aizsardzību to darba devēja maksātnespējas gadījumā valstij uzliktos nosacījumus darbinieku aizsardzībai darba devēja maksātnespējas gadījumā un Latvijas Republikas Satversmi. Ņemot vērā izvērtējumu, tiks sniegti priekšlikumi normatīvā regulējuma izmaiņām, lai varētu vienkāršot darbinieku prasījumu aprēķināšanas un piešķiršanas kārtību un iespējams palielināt darbiniekiem izmaksājamās summas viņu darba devēja maksātnespējas gadījumā (piemēram, piesaistot aprēķinus divām minimālajām algām vai vidējai algai tautsaimniecībā u.c.).

Informatīvajā ziņojumā paredzēto risinājumu īstenošanai, plānotajos pamatbudžeta bāzes izdevumos 2016.gadā (skatīt 31.tabulu) un 2017.–2019.gadā (skatīt 32.tabulu) ir jāveic precizējumi apakšprogrammā 06.04.00 “Darbinieku prasījumu garantiju fonds”, 06.05.00 “Maksātnespējas procesa izmaksas” un 06.03.00 “Maksātnespējas procesu pārvaldība”.

31.tabula

**Plānotais pamatbudžeta bāzes izdevumu finansējums un tajā nepieciešamās izmaiņas 2016.gadā**

|  |  |  |  |  |
| --- | --- | --- | --- | --- |
|  |  | 2016.gada plāns uz 13.07.2016. | izmaiņas (+, -) | Pprecizētais 2016.gada plāns |
|
|
| 1 | 2 | 3 | 4 | 5 |
| **06.03.00** | **Maksātnespējas procesa pārvaldība** |  |  |  |
|  | Resursi izdevumu segšanai | 846 706 | 96 300 | 943 006 |
|  | Ieņēmumi no maksas pakalpojumiem un citi pašu ieņēmumi – kopā, t.sk. | 141 465 | 96 300 | 237 765 |
|  | Ieņēmumi no uzņēmējdarbības riska valsts nodevas | 126 525 | 96 300 | 222 825 |
|  | Citi ieņēmumi | 14 940 |  | 14 940 |
|  | Dotācija no vispārējiem ieņēmumiem | 705 241 |  | 705 241 |
|  | Vispārējā kārtībā sadalāmā dotācija no vispārējiem ieņēmumiem | 705 241 |  | 705 241 |
|  | Izdevumi – kopā | 846 706 | 96 300 | 943 006 |
|  | Uzturēšanas izdevumi | 840 756 | 96 300 | 937 056 |
|  | Kārtējie izdevumi | 840 756 | 96 300 | 937 056 |
|  | Atlīdzība | 713 399 | 96 300 | 809 699 |
|  | Atalgojums | 558 823 | 77 920 | 636 743 |
|  | Preces un pakalpojumi | 127 357 |  | 127 357 |
|  | Kapitālie izdevumi | 5 950 |  | 5 950 |
|  | Pamatkapitāla veidošana | 5 950 |  | 5 950 |
| **06.04.00** | **Darbinieku prasījumu garantiju fonds** |  |  |  |
|  | Resursi izdevumu segšanai | 3 189 734 | -96 300 | 3 093 434 |
|  | Ieņēmumi no maksas pakalpojumiem un citi pašu ieņēmumi – kopā, t.sk. | 3 189 734 | -96 300 | 3 093 434 |
|  | Ieņēmumi no uzņēmējdarbības riska valsts nodevas | 3 047 734 | -96 300 | 2 951 434 |
|  | Atgūtie līdzekļi | 142 000 |  | 142 000 |
|  | Izdevumi – kopā | 1 704 467 | -96 300 | 1 608 167 |
|  | Uzturēšanas izdevumi | 1 704 467 | -96 300 | 1 608 167 |
|  | Kārtējie izdevumi | 770 634 | -96 300 | 674 334 |
|  | Preces un pakalpojumi | 770 634 | -96 300 | 674 334 |
|  | Subsīdijas, dotācijas un sociālie pabalsti | 933 833 |  | 933 833 |
|  | Subsīdijas un dotācijas | 11 571 |  | 11 571 |
|  | Sociālie pabalsti | 922 262 |  | 922 262 |
|  | Finansiālā bilance | 1 485 267 |  | 1 485 267 |
|  | Finansēšana | -1 485 267 |  | -1 485 267 |
|  | Naudas līdzekļi | -1 485 267 |  | -1 485 267 |
|  | Maksas pakalpojumu un citu pašu ieņēmumu naudas līdzekļu atlikumu izmaiņas palielinājums (-) vai samazinājums (+) | -1 485 267 |  | -1 485 267 |
| **06.05.00** | **Maksātnespējas procesa izmaksas** |  |  |  |
|  | Resursi izdevumu segšanai | 4 000 |  | 4 000 |
|  | Ieņēmumi no maksas pakalpojumiem un citi pašu ieņēmumi – kopā, t.sk. | 4 000 |  | 4 000 |
|  | Atgūtie līdzekļi | 4 000 |  | 4 000 |
|  | Izdevumi – kopā | 97 720 |  | 97 720 |
|  | Uzturēšanas izdevumi | 97 720 |  | 97 720 |
|  | Subsīdijas, dotācijas un sociālie pabalsti | 97 720 |  | 97 720 |
|  | Subsīdijas un dotācijas | 97 720 |  | 97 720 |
|  | Finansiālā bilance | -93 720 |  | -93 720 |
|  | Finansēšana | 93 720 |  | 93 720 |
|  | Naudas līdzekļi | 93 720 |  | 93 720 |
|  | Maksas pakalpojumu un citu pašu ieņēmumu naudas līdzekļu atlikumu izmaiņas palielinājums (-) vai samazinājums (+) | 93 720 |  | 93 720 |
| Kopā: | |  |  |  |
|  | Ieņēmumi no maksas pakalpojumiem un citi pašu ieņēmumi – kopā, t.sk. | 3 335 199 | 0 | 3 335 199 |
|  | Ieņēmumi no uzņēmējsdarbības riska valsts nodevas | 3 174 259 | 0 | 3 174 259 |
|  | Atgūtie līdzekļi | 146 000 | 0 | 146 000 |
|  | Citi ieņēmumi | 14 940 | 0 | 14 940 |

32.tabula

**Plānotais pamatbudžeta bāzes izdevumu finansējums un tajā nepieciešamās izmaiņas 2017.-2019.gadā**

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
|  |  | Pamatbudžeta bāze 2017. gadam | izmaiņas (+, -) | Pprecizētais 2017.gada plāns | Pamatbudžeta bāze 2018. gadam | izmaiņas (+, -) | Pprecizētais 2018.gada plāns | Pamatbudžeta bāze 2019. gadam | izmaiņas (+, -) | Pprecizētais 2019.gada plāns |
|
|
| 1 | 2 | 3 | 4 | 5 | 6 | 7 | 8 | 9 | 10 | 11 |
| **06.03.00** | **Maksātnespējas procesa pārvaldība** |  |  |  |  |  |  |  |  |  |
|  | Resursi izdevumu segšanai | 869 428 | 358 013 | 1 227 441 | 869 428 | 358 013 | 1 227 441 | 869 428 | 358 013 | 1 227 441 |
|  | Ieņēmumi no maksas pakalpojumiem un citi pašu ieņēmumi – kopā, t.sk. | 141 465 | 358 013 | 499 478 | 141 465 | 358 013 | 499 478 | 141 465 | 358 013 | 499 478 |
|  | Ieņēmumi no uzņēmējdarbības riska valsts nodevas | 126 525 | 358 013 | 484 538 | 126 525 | 358 013 | 484 538 | 126 525 | 358 013 | 484 538 |
|  | Citi ieņēmumi | 14 940 |  | 14 940 | 14 940 |  | 14 940 | 14 940 |  | 14 940 |
|  | Dotācija no vispārējiem ieņēmumiem | 727 963 |  | 727 963 | 727 963 |  | 727 963 | 727 963 |  | 727 963 |
|  | Vispārējā kārtībā sadalāmā dotācija no vispārējiem ieņēmumiem | 727 963 |  | 727 963 | 727 963 |  | 727 963 | 727 963 |  | 727 963 |
|  | Izdevumi – kopā | 869 428 | 358 013 | 1 227 441 | 869 428 | 358 013 | 1 227 441 | 869 428 | 358 013 | 1 227 441 |
|  | Uzturēšanas izdevumi | 863 478 | 358 013 | 1 221 491 | 863 478 | 358 013 | 1 221 491 | 863 478 | 358 013 | 1 221 491 |
|  | Kārtējie izdevumi | 863 478 | 358 013 | 1 221 491 | 863 478 | 358 013 | 1 221 491 | 863 478 | 358 013 | 1 221 491 |
|  | Atlīdzība | 728 141 | 300 003 | 1 028 144 | 728 141 | 300 003 | 1 028 144 | 728 141 | 300 003 | 1 028 144 |
|  | Atalgojums | 584 899 | 233 760 | 818 659 | 584 899 | 233 760 | 818 659 | 584 899 | 233 760 | 818 659 |
|  | Preces un pakalpojumi | 135 337 | 58 010 | 193 347 | 135 337 | 58 010 | 193 347 | 135 337 | 58 010 | 193 347 |
|  | Kapitālie izdevumi | 5 950 |  | 5 950 | 5 950 |  | 5 950 | 5 950 |  | 5 950 |
|  | Pamatkapitāla veidošana | 5 950 |  | 5 950 | 5 950 |  | 5 950 | 5 950 |  | 5 950 |
| **06.04.00** | **Darbinieku prasījumu garantiju fonds** |  |  |  |  |  |  |  |  |  |
|  | Resursi izdevumu segšanai | 3 202 841 | -477 444 | 2 725 397 | 3 216 004 | -487 562 | 2 728 442 | 3 216 004 | -484 516 | 2 731 488 |
|  | Ieņēmumi no maksas pakalpojumiem un citi pašu ieņēmumi – kopā, t.sk. | 3 202 841 | -477 444 | 2 725 397 | 3 216 004 | -487 562 | 2 728 442 | 3 216 004 | -484 516 | 2 731 488 |
|  | Ieņēmumi no uzņēmējdarbības riska valsts nodevas | 3 060 841 | -500 444 | 2 560 397 | 3 074 004 | -510 562 | 2 563 442 | 3 074 004 | -507 516 | 2 566 488 |
|  | Atgūtie līdzekļi | 142 000 | 23 000 | 165 000 | 142 000 | 23 000 | 165 000 | 142 000 | 23 000 | 165 000 |
|  | Izdevumi – kopā | 2 032 720 | -532 167 | 1 500 553 | 2 385 760 | -684 036 | 1 701 724 | 2 385 760 | -438 760 | 1 947 000 |
|  | Uzturēšanas izdevumi | 2 032 720 | -532 167 | 1 500 553 | 2 385 760 | -684 036 | 1 701 724 | 2 385 760 | -438 760 | 1 947 000 |
|  | Kārtējie izdevumi | 913 134 | -274 770 | 638 364 | 1 066 508 | -342 142 | 724 366 | 1 066 508 | -237 291 | 829 217 |
|  | Preces un pakalpojumi | 913 134 | -274 770 | 638 364 | 1 066 508 | -342 142 | 724 366 | 1 066 508 | -237 291 | 829 217 |
|  | Subsīdijas, dotācijas un sociālie pabalsti | 1 119 586 | -257 397 | 862 189 | 1 319 252 | -341 894 | 977 358 | 1 319 252 | -201 469 | 1 117 783 |
|  | Subsīdijas un dotācijas | 12 288 | -1 734 | 10 554 | 12 800 | -1 811 | 10 989 | 12 800 | -1 267 | 11 533 |
|  | Sociālie pabalsti | 1 107 298 | -255 663 | 851 635 | 1 306 452 | -340 083 | 966 369 | 1 306 452 | -200 202 | 1 106 250 |
|  | Finansiālā bilance | 1 170 121 | 54 723 | 1 224 844 | 830 244 | 196 474 | 1 026 718 | 830 244 | -45 756 | 784 488 |
|  | Finansēšana | -1 170 121 | -54 723 | -1 224 844 | -830 244 | -196 474 | -1 026 718 | -830 244 | 45 756 | -784 488 |
|  | Naudas līdzekļi | -1 170 121 | -54 723 | -1 224 844 | -830 244 | -196 474 | -1 026 718 | -830 244 | 45 756 | -784 488 |
|  | Maksas pakalpojumu un citu pašu ieņēmumu naudas līdzekļu atlikumu izmaiņas palielinājums (-) vai samazinājums (+) | -1 170 121 | -54 723 | -1 224 844 | -830 244 | -196 474 | -1 026 718 | -830 244 | 45 756 | -784 488 |
| **06.05.00** | **Maksātnespējas procesa izmaksas** |  |  |  |  |  |  |  |  |  |
|  | Resursi izdevumu segšanai | 3 000 | -1 500 | 1 500 | 2 000 | -1 000 | 1 000 | 2 000 | -1 500 | 500 |
|  | Ieņēmumi no maksas pakalpojumiem un citi pašu ieņēmumi – kopā, t.sk. | 3 000 | -1 500 | 1 500 | 2 000 | -1 000 | 1 000 | 2 000 | -1 500 | 500 |
|  | Atgūtie līdzekļi | 3 000 | -1 500 | 1 500 | 2 000 | -1 000 | 1 000 | 2 000 | -1 500 | 500 |
|  | Izdevumi – kopā | 74 250 | -45 705 | 28 545 | 56 754 | -35 628 | 21 126 | 56 754 | -40 202 | 16 552 |
|  | Uzturēšanas izdevumi | 74 250 | -45 705 | 28 545 | 56 754 | -35 628 | 21 126 | 56 754 | -40 202 | 16 552 |
|  | Subsīdijas, dotācijas un sociālie pabalsti | 74 250 | -45 705 | 28 545 | 56 754 | -35 628 | 21 126 | 56 754 | -40 202 | 16 552 |
|  | Subsīdijas un dotācijas | 74 250 | -45 705 | 28 545 | 56 754 | -35 628 | 21 126 | 56 754 | -40 202 | 16 552 |
|  | Finansiālā bilance | -71 250 | 44 205 | -27 045 | -54 754 | 34 628 | -20 126 | -54 754 | 38 702 | -16 052 |
|  | Finansēšana | 71 250 | -44 205 | 27 045 | 54 754 | -34 628 | 20 126 | 54 754 | -38 702 | 16 052 |
|  | Naudas līdzekļi | 71 250 | -44 205 | 27 045 | 54 754 | -34 628 | 20 126 | 54 754 | -38 702 | 16 052 |
|  | Maksas pakalpojumu un citu pašu ieņēmumu naudas līdzekļu atlikumu izmaiņas palielinājums (-) vai samazinājums (+) | 71 250 | -44 205 | 27 045 | 54 754 | -34 628 | 20 126 | 54 754 | -38 702 | 16 052 |
| Kopā: | |  |  |  |  |  |  |  |  |  |
|  | Ieņēmumi no maksas pakalpojumiem un citi pašu ieņēmumi – kopā, t.sk. | 3 347 306 | -120 931 | 3 226 375 | 3 359 469 | -130 549 | 3 228 920 | 3 359 469 | -128 003 | 3 231 466 |
|  | Ieņēmumi no uzņēmējsdarbības riska valsts nodevas | 3 187 366 | -142 431 | 3 044 935 | 3 200 529 | -152 549 | 3 047 980 | 3 200 529 | -149 503 | 3 051 026 |
|  | Atgūtie līdzekļi | 145 000 | 21 500 | 166 500 | 144 000 | 22 000 | 166 000 | 144 000 | 21 500 | 165 500 |
|  | Citi ieņēmumi | 14 940 |  | 14 940 | 14 940 |  | 14 940 | 14 940 |  | 14 940 |

**III. Kopsavilkums**

1. Ņemot vērā informatīvajā ziņojumā norādīto, URVN 2017.–2019.gadā ir nosakāma 0,36 *euro* mēnesī, ko aprēķina par katru darbinieku, ar kuru nodibinātas darba tiesiskās attiecības, izvērtējot atlikuma uzkrājuma un izmaksājamo summu apmēru un nepieciešamības gadījumā pārskatot URVN apmēru atbilstoši esošajai situācijai.

2. Lai nodrošinātu atlikuma uzkrājuma veidošanos, 2017.–2019.gadā visus URVN ieņēmumus, kas iekasēti vairāk par plānoto, jāturpina ieskaitīt darbinieku prasījumu garantiju fonda kontā.

3. Informatīvajā ziņojumā paredzēto risinājumu īstenošanai, plānotajos pamatbudžeta bāzes izdevumos 2016.gadā ir jāveic precizējumi apakšprogrammā 06.04.00” Darbinieku prasījumu garantiju fonds”, 06.05.00 “Maksātnespējas procesa izmaksas” un 06.03.00 “Maksātnespējas procesu pārvaldība” atbilstoši šā informatīvā ziņojuma 31.tabulā “Plānotais pamatbudžeta bāzes izdevumu finansējums un tajā nepieciešamās izmaiņas 2016.gadā” norādītajam. Vienlaikus Tieslietu ministrijai nepieciešams izstrādāt un iesniegt Ministru kabinetā grozījumus 2015.gada 8.decembra noteikumos Nr.692 “Noteikumi par uzņēmējdarbības riska valsts nodevas apmēru un darbinieku prasījumu garantiju fondā ieskaitāmās nodevas daļu 2016. gadā”.

4. Informatīvajā ziņojumā paredzēto risinājumu īstenošanai, plānotajos pamatbudžeta bāzes izdevumos 2017.–2019.gadam jāveic precizējumi par 2017., 2018. un 2019.gadu apakšprogrammā 06.04.00 “Darbinieku prasījumu garantiju fonds”, 06.05.00 “Maksātnespējas procesa izmaksas” un 06.03.00 “Maksātnespējas procesu pārvaldība” atbilstoši šā informatīvā ziņojuma 32.tabulā “Plānotais pamatbudžeta bāzes izdevumu finansējums un tajā nepieciešamās izmaiņas 2017.–2019.gadā” norādītajam.

Tieslietu ministrs Dzintars Rasnačs

19.07.2016. 10:55

14598

B.Banga

67099123, baiba.banga@mna.gov.lv

1. <https://www.em.gov.lv/files/tautsaimniecibas_attistiba/zin/2015_dec_lv.pdf>, 82.lapa, skatīts 16.04.2016. [↑](#footnote-ref-2)
2. <https://www.em.gov.lv/files/tautsaimniecibas_attistiba/makro/makro_66_lv.pdf>, 25.lapa, skatīts 16.04.2016. [↑](#footnote-ref-3)
3. E.Pankratova „Aizplūst smadzenes un informācija”. Dienas bizness, 2016.gada 6.aprīlis [↑](#footnote-ref-4)